text:
बचपन आ दुर्गा पूजा
अन्हर भोरे उठि संगी-संङोर के उठबैत दौड़ा-दौड़ी शुरू! बाबी-काकी-माय-बहिन सभ अपन फूलबारीके रक्षा करैत छथि आ छौंड़ा-मांरड़ि सभ दौड़ि पड़ैछ सार्वजनिक फूलबारी सँ विभिन्न तरहक फूल तोड़ि फूलडाली भरि-भरि भगवती घर केँ पूर्ण सुवासित राखय लेल। जेना जीवनक सभ सँ पैघ लक्ष्य के प्राप्तिसँ केकरो खुशी होइत छैक, किछु तहिना धिया-पुता अवस्थामें दुर्गा-पूजा में बेसी सऽ बेसी प्रकार के फूल भैर-भैर फूलडाली तोड़ला-बिछला-अनला सँ होइत छैक जेना आइ स्मृतिमें आबि रहल अछि। फूल कनैल (उजरा, पीरा, ललका), सिंगहार, अरहुल (ललका, उजरा, पीरा – एकहारा एवं बहुधारा आदि), लंकेसर (उजरा, ललका, पीरा, छीट रंगके एकहारा-दोहारा-बहुधारा आदि), अपराजिता, गुलाब (अनेको प्रकारक), बेली, चमेली, गेंदा, तीरा (अनेको प्रकारक)…. ऊफ आब तऽ नामो नहि स्मृतिमें आबि रहल अछि। कम से कम दू सऽ अढाइ घंटा तक घूड़दौर मचल रहैछ जे अधिक सँ अधिक रास फूल तोड़ि जमा करी। सभके हिस्सा लागल रहैत छैक आ सभके जेना अपन कर्तब्य ईशक भक्तिमें स्वाभाविक रूपमें लीन रखैत छैक। देखादेखी सही, लेकिन अबोध बच्चोपर दैविक कार्यके जोश सवार रहैत छैक। एकरा शुरुआत के चरण मानी।
दोसर चरणमें स्नान-ध्यान-पूजा-पाठ के रहैछ। सभसँ पहिल कार्य भगवती घर के पवित्र बनायब रहैछ। घरके वृद्ध-वृद्धा सँ लैत बच्चा-बच्चा भोरे-भोर स्नान करैत भगवती घरमें खूब लगनसँ पूजा आ सस्वर पाठ करैछ। भजन-कीर्तन-विनती आदि के सहयोग जोर पर रहैछ। परिवारके सभ सदस्य लयबद्ध गबैछ –
जय शिव प्रिये शंकर प्रिये, जय मंगले मंगल करू।
जय अम्बिके जय त्र्यंबिके, जय चण्डिके मंगल करू!
अनन्त शक्तिशालिनी, अमोघ शस्त्रधारिणी,
निशुम्भ-शुम्भ मर्दिनी, त्रिशूल चक्र पाणिणी!
जय भद्रकाली भैरवी, जय भगवती मंगल करू!
जय वैष्णवी विश्वंभरी, जय शांभवी मंगल करू!
जय शिव प्रिये…
कराल मुख कपालिनी, विशाल मुण्डमालिनी,
असीम अट्टहासिनी, त्रिमूर्ति सृष्टिकारिणी,
हे ईश्वरी परमेश्वरी, सर्वेश्वरी मंगल करू!
कात्यायनी नारायणी, माहेश्वरी मंगल करू!
जय शिव प्रिये…
प्रकृति अहीं सुकीर्ति अहीं, दया जे अहीं, क्षमा जे अहीं,
स्वधा जे अहीं छटा जे अहीं, कला जे अहीं प्रभा जे अहीं,ज
दुःखहारिणी सुखकारिणी, हे पार्वती मंगल करू!
हे ललितशक्ति प्रदायिनी, सिद्धेश्वरी मंगल करू!
जय शिव प्रिये…
तदोपरान्त भगवतीस्थान जाय ओहिठाम पुरनका मन्दिर आ नव-निर्मित मूर्तिक मन्दिर – दुनू जगह क्रमशः जल-फूल-पाती अर्पण करैत माँके कोरा में बैसि किछु क्षण हुनकहि पाठ आ विनती गबैत पुनः घर वापसी आ जलखै कयलाके बाद मेला घूमय जाय। मेलामें मित्र सभ संग अलगे आनन्द भेटय। पुनः खाय के समय घर वापसी, आ फेर मेले पर चलि जेनाय। एहि बीच भगवतीके विधिवत् पूजा सेहो सम्पन्न होइक आ प्रसाद लय बेरहट लेल घार एनाय। पुनः संध्याकाल मन्दिर जाय साज-सज्जा-रोशनी आदिक इन्तजाममें बानरी सेना बनि काज केनाय। सैकड़ों-हजारों-लाखों माटिक दिवारी में दीप-दर्शन उपरान्त पुनः सभटा के किनार लगौनाइ। रातिक दस-एगारह बजे धरि मन्दिरके परिसरमें कीर्तन-भजन-गायन के आनन्द लैत पुनः रात्रि-विश्राम लेल मात्र घर लौटनाइ। किनसाइद कोनो नटुआ-नाच, रामलीला, ग्रामीणक द्वारा खेलायवाला नाटक आदि भेल तऽ ओहिमें रमि जेनाय। हाय रे बचपन आ दुर्गा पूजा!
आब बात किछु आर छैक! हम सभ धिया-पुताके बाप बनि गेल छी आ धिया-पुता मजबूरीमें गामक संस्कार सऽ दूर भऽ गेल अछि। तदापि हमर स्मृति सऽ ओकर संस्कार बनल रहैक एहि लेल ई कथा अपन चारू बच्चा आ पाठकवृंदके बच्चा सभ लेल समर्पित करैत छी।
हरिः हरः!


c: text/html

text:
सेतीमे बेपत्ता हुइल स्वास्थ्यकर्मीके शव फेला
पहुरा समाचारदाता
धनगढी, १९ सावन । सेती लडियामे लहैना क्रममे शनिच्चरके बेपत्ता हुइल डडेल्धुरा अस्पतालमे कार्यरत दुनु स्वास्थ्यकर्मीके शव फेला परल बा ।
बेपत्तामध्ये बझाङ स्थायी घर रहल हेल्थ असिस्टेन्ट (एचए) विनय सिंहके फेन सोम्मारके शव फेला परल बा । ओहकान शव बेपत्ता हुइल स्थानसे करिब १ किलोमिटर टरे भेटल हो ।
शिखर नगरपालिकाके बान्डुंग्रीसैनके सेती किनारमे स्थानीय शव फेला पारल डोटीके प्रहरी उपरीक्षक जनकराज पाण्डे बटैलै ।
यिहीसे आघे अँट्वारके डडेल्धुराके परशुराम नगरपालिका घर रहल ल्याब असिस्टेन्ट हरिश जोशीके शव डोटीके केआईसिँह गाउँपालिकाके नारीदाङमे फेला परल रहे । ओहकान शव घटनास्थलसे बहुट दुर फेला परल जिल्ला प्रहरी कार्यालय डोटीके प्रहरी नायव उपरीक्षक इन्द्रबहादुर मल्ल बटैलै ।
शनिच्चरके डडेल्धुरा अस्पतालमा कार्यरत चारुजाने सकारे डोटीस्थित शैलश्वरी मन्दिर दर्शनके लाग गैल रहिट । मन्दिर दर्शन कैके घुमेबर लहैना क्रममे उहाँहुक्रन मध्ये तीनजहनहे पुहाइल रहे । उ मध्ये खगेन्द्र कुँवरहे स्थानीय उद्धार कैके बचाइल रहिट । कलेसे हरिश जोशी ओ बझाङ स्थायी घर रहल हेल्थ असिस्टेन्ट (एचए) विनय सिंह बेपत्ता हुइल रहिट ।

robotstxt: allowed

filter: keep


text:
वीएसएस क्लब केँ बैनर तर वर्ष 2008 म' एहि मिशन केर शुरुआत रोसड़ा प्रखंड के ढरहा निवासी राजेश सुमन केलन्हि। विदेश मंत्रालय केर नौकरी छोईड़ राजेश गरीब बच्चा खास करिके बेटी सभ क' पढ़ेबाक संकल्प लेलन्हि छैथ। हुनकर नेक काज देखैत मोहिद्दीनपुर के श्याम ठाकुर रेलवे केर नौकरी छोईड़ एहि संगठन संग जुड़ला।
बाद म' मिर्जापुर केँ अशोक कुमार, पांचोपुर केँ रंजीत सिंह व लक्ष्मी कुमार, हरिपुर केँ गिरीश कुमार, रोसड़ा केँ चंदन कुमार लाल आर सीमावर्ती बेगूसराय जिला केँ छौड़ाही निवासी विकास कुमार सेहो एहि मिशन संग जुड़ला। शुरू म' केवल छात्र सभ जुड़ला, मुदा जेना - जेना ऐता केर बच्चा प्रतियोगी परीक्षा म' सफल होमे लागल, लड़कि सभ सेहो ऐता कोचिंग लेबे आबे लागली।
वर्ष 2015 म' क्लब अप्पन मिशन म' नारी सशक्तीकरण क' शामिल केलन्हि। ऐहिक बाद सँ लड़कि सभ क' विशेष तौर पर सुविधा देल गेलन्हि। हर सप्ताह होमै बला परीक्षा म' बेहतर प्रदर्शन करै वाली छात्रा सभ क' कॉलेज केर फीस, पाठ्य सामग्री, प्रतियोगिता परीक्षा केर लेल आवेदन शुल्क आदि 'छात्र सहायता कोष' सँ देल जायत अछि।
प्रतियोगिता परीक्षा केर तैयारी करै बला साधनहीन विद्यार्थि सभ केर मदद लेल शुरू कायल गेल एहि मिशन क' बहुत नीक परिणाम सेहो भेट रहल अछि। एता केँ विद्यार्थी सभ केंद्र व राज्य सरकार केँ विभिन्न पद पर अप्पन सेवा द' रहल छैथ। सर्वाधिक रेलवे, बिहार पुलिस व सीपीओ म' पदस्थापित अछि।
संस्थापक राजेश सुमन कहला कि क्लब सँ जुडल सभ सदस्य कतहुँ नै कतहुँ सेवारत अछि। एतबे नहि, एहिठाम सँ कोचिंग करबा के बाद नौकरी हासिल करै बाला बच्चे सेहो कुनू न कुनु रूप म' एहि संगठन केर सहयोग करैत छैथ। पांचोपुर म' संचालित एहि संस्था म' समस्तीपुर, दरभंगा, बेगूसराय व खगडिय़ा केँ करीब 250 विद्यार्थी अछि।
रोसड़ा केँ अनुमंडल पदाधिकारी (एसडीओ) कुंदन कुमार सेहो एहि मुहिम केर सराहना केलन्हि। कहलनि कि सभ शिक्षित व सक्षम लोग यदि एहि तरहक कोशिश करता तेँ गरीब बच्चा, ख़ास करीकेँ छात्रा सभ क' अप्पन मुकाम हासिल करबा म' परेशानी नहि हेतैन्ह।


text:
जनकपुर | जनकपुरक गणेश युवा कमिटिक नव कार्यसमितिक पद हस्तान्तरण तथा सपथ ग्रहण कार्यक्रम सम्पन्न भेल अछि । शनिदिन जनकपुरमे आयोजित एक कार्यक्रमके बीच कमिटिक छठम कार्यसमितिक पदाधिकारी एवम सदस्य पद तथा गोपनीयताक शपथ लेलन्हि अछि ।नेकपा एमाले नेता रघुविर महासेठक प्रमुख आतिथ्यमे सम्पन्न कार्यक्रममे कमिटिक अध्यक्ष दिपक भगत नव निर्वाचित अध्यक्ष राजेश भण्डारीके पद तथा गोपनीयताक शपथ दिओने छलथि ।
तहिना कमिटिक विधान एवम परम्परा अनुसार नव निर्वाचित अध्यक्ष भण्डारी अपन नव निर्वाचित कार्यसमितिक पदाधिकारी एवम सदस्यसभके पद तथा गोपनीयताक शपथ दिओने छलखिन्ह । दु वर्षक कार्यकाललेल गत वैशाख १४ गते कमिटिक नव कार्यसमितिके चयन सर्वसहमतिसँ कएलगेल छल ।
कमिटिक अध्यक्षमे भण्डारी, उपाध्यक्षमे विकेश पंजियार, महासचिवमे रंजन जयसवाल, सचिवमे भरतकुमार साह आ कोषाध्यक्षमे संजयकुमार साह निर्वाचित भेल छथि । तहिना दिलिप गुप्ता, नरेन्द्र विक्रम साह, गोविन्द भगत, मुन्ना नागवंशी, भरत महासेठ आ रवि शर्मा नव कार्यसमितिक सदस्यमे निर्वाचित भेल छथि । २०५५ सालमे स्थापना भेल गणेश युवा कमिटि विभिन्न समाजिक कार्य करैत आबि रहल अछि ।
कार्यक्रममे जनकपुर उधोग वाणिज्य संघक अध्यक्ष शिवशंकर साह हिरा, समाजसेवी प्रकाशचन्द्र साह, सेभ द हिस्टोरिकल जनकपुरक अध्यक्ष रामअशिष यादव, जनकपुर उधोग वाणिज्य संघक पूर्व अध्यक्ष निर्मल चौधरी, वाणिज्य संघक निवर्तमान महासचिव ललितकुमार साह सहितक व्यक्तिसभ सम्बोधन कएने छलथि ।
Subscribe to: Post Comments ( Atom )


text:
‘स्वयंसेविका स्वास्थ्य क्षेत्रके आधार’
पहुरा समाचारदाता
धनगढी, १४ कुवाँर । धनगढी उपमहानगरपालिकाके नगरप्रमुख नृपबहादुर वड महिला स्वास्थ्य स्वयं सेविका स्वास्थ्य क्षेत्रके मेरुदण्ड हुइल बटैले बाटै ।
बुधके धनगढी उपमहानगरपालिका ओ एनडिआर नेटसे आयोजना करल प्रदेश तथा स्थानीय कार्यकर्ताके लाग कोभिड–१९ प्रतिकार्य सहजीकरण सम्वन्धी अभिमूखीकरण कार्यक्रममे बोल्टी नगरप्रमुख वड यैसिन धारणा राखल हुइट । ‘अब्बे कोभिडके महामारी फैलल बा । नगरप्रमुख वड कहलै, ‘कोभिडके बारेमे समुदायतहमे जनचेतना फैलैना काममे यहाँ सक्रिय रहबी ।’ ‘चाडबाड लग्गे आइल बा नगरप्रमुख वड कहलै, ‘मालसामान खरिद करेक लाग बजारमे निक्रेबेर हुलमे नइनिकरिट कना मेरके समुदायमे जनचेतना फैलैना महिला स्वास्थ्य स्वयंसेविकासंग अनुरोध करटु ।’
‘सक्कुहुनसंग सेनीटाईजर नइहुई सेकठ नगरप्रमुख वड कहलै, ‘कम्तीमे साबुन पानी उ फे नइहुइलेसे खरानी पानीसेफे हात घुई सिखैना यहाँहुकनसंग अनुरोध करटु ।
धनगढी उपमहानगरपालिकासे श्रोत साधानसे भ्याइटसम महिला स्वास्थ्य स्वयं सेविकाहुकनके लाग स्वास्थ्य सामाग्री उपलब्ध कराइल नगरप्रमुख वड जानकारी डेलै । कार्यक्रममे धनगढी उपमहानगरपालिका स्वास्थ्य शाखा प्रमुख डाक्टर खगेन्द्र बम, विपद उत्थानशिल सञ्जालके केन्द्रीय संयोजक दिनेश चन्द्र जोशी, संस्थाके अध्यक्ष योगेन्द्र ओझा ओ जनस्वास्थ्य निरिक्षक लक्ष्मीराज उपाध्याय सहजीकरण करले रहिट ।


text:
विचार
– प्रवीण नारायण चौधरी
मैथिली लिटरेचर फेस्टिवल – जानकी कृपाक अद्भुत दर्शन
मैथिली मे कोनो वृहत् स्तरक कार्यक्रम करबाक लेल त्याग, बलिदान, योगदान, आह्वान, सम्मान आदिक अद्भुत संगम चाही। सफलता तखनहि अपूर्व भेटैछ जखन निश्छल आ निश्चल मोन सँ आयोजन कयल जाय। कतहु सँ कोनो प्रकारक वापसीक अपेक्षा रखने बिना – सिर्फ आ सिर्फ तात्विक उपलब्धि लेल, सामूहिक कल्याण आ हित लेल, समस्त सृजनकर्मी आ भाषा-साहित्यक समान महत्वपूर्ण विषय लेल, अपन मैथिली आ मिथिलाक पहिचान केँ वैश्विक मंच पर आगू बढेबाक लेल – एहने कय गोट अनमोल उद्देश्य ओ लक्ष्य केँ पूरा करबाक वास्ते “मैथिली लिटरेचर फेस्टिवल” विगत किछु साल सँ आयोजन भऽ रहल अछि।
२०१४ सँ ई आयोजन बिहारक राजधानी पटना सँ शुरू भेल आर बहुत जल्दी अपन निरपेक्ष स्वभाव आ प्रवृत्तिक कारण सब दिशि पसैर गेल। २०१४, २०१६, २०१८ आ २०१९ – ई चारि गोट आयोजन मूल परिकल्पक संस्था “मैथिली लेखक संघ” द्वारा क्रमशः पटना, पटना, दिल्ली, दिल्ली मे कयल जा सकल अछि। परञ्च एकरे दोसर, तेसर, चारिम, पाँचम कइएक वर्सन क्रमशः विराटनगर (अन्तर्राष्ट्रीय मैथिली कवि सम्मेलन २०१५, अन्तर्राष्ट्रीय मैथिल सामाजिक अभियन्ता सम्मेलन २०१६), जनकपुर (मैथिली आर्ट एण्ड लिटरेचर फेस्टिवल २०७५, २०७६ एवं अन्तर्राष्ट्रीय नाटक महोत्सव) संग सहरसाक मिथिला आर्ट व लिटरेचर फेस्टिवल, चेतना समितिक अन्तर्राष्ट्रीय मैथिली संस्था सम्मेलन (९-१० मार्च, २०१९) आदि आयोजित भेल अछि।
मैथिली लिटरेचर फेस्टिवल जाहि प्रारूप केँ प्रचारित-प्रसारित केलक, वास्तव मे ओहि मे कय गोट महत्वपूर्ण विषय पर विमर्श होइछ। ताहि विमर्श मे एक सँ बढिकय एक विमर्शी लोकनि सहभागी बनि अपन प्रखर आ ओज सँ भरल विचार सब रखैत छथि। एहि तरहक विमर्शरूपी सूर्यक किरण ओ आभा सँ सौंसे मिथिला मे एकटा नवजागरण भऽ रहल अछि। अत्यन्त मरणासन्न स्थिति मे पर्यन्त मिथिला केँ अपन मौलिक विन्दु पर एकत्रित होइत देखल जा रहल अछि। हालांकि पोंगा पंडित आ अपनहि अहं मे आकंठ डूबल कतेको पोप साहेब सब एखनहुँ अपनहि मे हेरायल छथि, मुदा तेहेन लोक केँ असगरे हुनकहि दुनिया मे छोड़ि एकटा समग्र स्थिति आ से बहुत सकारात्मक रूप मे स्थापित करैत अछि ई सारगर्भित आयोजन।
सन्दर्भ – मैथिली लिटरेचर फेस्टिवल २०१९ आ जानकी कृपा
मैथिली लेखक संघ – एकटा पंजीकृत संस्था, बहुत रास नियम-उपनियम, वैधानिक धारा-उपधारा आदि मे जकड़ल साहित्यकार-रचनाधर्मी लोकनिक समूह थिक। सरकारी पाय नहि लेब, राजनीतिक लोक केँ मंच पर नहि चढायब, विशुद्ध भाषा-साहित्य-सरोकार पर केन्द्रित रहब, मैथिली-मिथिलाक ब्रान्ड केँ विश्वपटल पर स्थापित करब…. महोत्सव मनायब… से सब करब, धरि समूहक भीतर जे निर्णय अछि ताहि सँ ऊपर नहि जायब। विचित्र अवस्था मे अछि ई संस्था। पटना मे दिग्गज लोकनिक अपन मर्यादा आ प्रतिष्ठा छन्हि ताहि बले निर्मित ई संस्थाक दृष्टि मे विश्वयात्रा पूरा करबाक लेल किछु लचीलापन आ खुल्लापन (पारदर्शिता) केर अभाव देखा रहल अछि। नहि त सदस्यताक विकल्प उपलब्ध, नहिये सांगठनिक सहभागिता केर… तखन पता नहि कोन बले एतेक पैघ सपना ई संस्था देखैत अछि! तथापि एतेक पैघ क्रान्तिकारी काज पूरा कय लैछ। यैह थिकैक जानकी कृपा। कतेको ठाम लोकप्रिय कहावत ‘राम भरोसे हिन्दू होटल’ कहल गेलैक लेकिन हम अपन आस्थाक कारण एतय भरोसे केर कोनो लेशोमात्र नहि देखि साक्षात् जानकी कृपा केर अनुभव पिछला दिल्ली आयोजन सँ कय रहल छी।
पैछला वर्ष सेहो ई होयत, ओ होयत, कि होयत, नहि होयत, के औता, नहि औता… आदि महत्वपूर्ण बात कार्यक्रम सँ १० दिन पहिने धरि केकरहु ज्ञात नहि भेल रहैक। बस मोटा-मोटी बात, किछु योजनाकार अपन निजी पहुँच सँ चारुकात डिगडिगिया बजाकय तय कय लेने छलथि आर हुनकहि लोकनिक वाणी-वचन पर लोक सब ४-४ मास पहिनहि सँ टिकट सेहो बूकिंग करा लेने छलाह। एहि वर्ष त आर नौटंकी भऽ गेल। गोटेक मास पूर्वहि तारीख तय कयल गेल, फेसबुक पर पोस्ट कयल गेल, आर विश्वास सँ भरल सहभागी लोकनि भटाभट टिकट बूकिंग करा लेलनि। फोन पर जानकारी लेबय लगलाह जे हमर टिकट बनि गेल, सहभागिता होयत कि नहि…। पुनः वैह गम्भीर योजनाकार आ परिकल्पक लोकनि सब बात अपना-अपना तरहें दिमागे-दिमाग जोड़ि लेलनि आर अन्त मे कार्यक्रम सँ ४ दिन पहिने किछु लोकक चिट्ठी बनल, पहुँचायल गेल, किछु केँ किछु नहि, मोन आशाबाटी मे तकिते रहि गेल…. जेकर भड़ास सेहो कतेको लोक फेसबुक आदि पर निकालि रहला अछि।
एहि उहापोहक स्थितिक मूल कारण रहल अछि “दिल्ली समान महानगर मे आयोजन आ फंडक अकाल”। पिछला वर्ष एहि कार्यक्रम मे जबरदस्ती ‘मैथिली भोजपुरी अकादमी’ घुसल रहय, बड़का-बड़का बात बनौने रहय, देरिये सही सब सहभागी केँ ५ हजार टको देने रहय, बड़-बड़ बात भेल रहय। कियो गोटे समूचे आगन्तुक केर ३ दूने ६ साँझुक भोजन आ नास्ता-चाहक इन्तजाम समूचा अपनहि दम पर कय देने छलाह। पानिक इन्तजाम अफरातफरी मे छूटि गेल रहैक, तखन कियो दाता ताहू लेल ठाढ भऽ पानि देने रहथिन। माने कि सब काज भेल मुदा अफरातफरी मे! मुदा एहि बेर त मैथिली भोजपुरी अकादमी भरि साल योजना सब बनबैत आखिरी पहर मे जुआ पटकि देलक। जुआ पटकबाक मुख्य कारण अनेक छैक। एहि पर अलग सँ लिखब। जुआ पटकि देलापर कार्यक्रम सँ मात्र चारि दिन पहिने दिल्लीक मुख्य व्यक्तित्व ओ नेतृत्व सब बैसलाह आ सब कियो एकमुष्ट रूप सँ कहलखिन जे ई कार्यक्रमक तारीख केँ बढायल जाय… मुदा आयोजक समितिक महासचिव श्री विनोद कुमार झा फेस्टिवल मे सहभागी लोकनिक टिकट कटेबाक आ भाग लेबाक स्थिति सँ सुजान रहबाक कारणे डेट बढेबाक बात केँ स्वीकार नहि कयलनि, कार्यक्रम त हेब्बे करतैक आ से जेना होइक ओ बजलाह। ताहि पर दिल्लीक युवा नेतृत्व मे एक गोट निरपेक्ष आ समर्पित चेहरा “श्री तपन झा” बजलाह जे जखन सरकार (विनोद बाबू) केर ई निर्णय छन्हि त बाकी काज हम सब करब आ कार्यक्रम अवश्य हेतैक। यैह भेल जानकी जीक परमकृपा – तपन बाबू आ समस्त सहयोगी समाज तैयार भेलाह आ मात्र ३ दिनक गैप मे सारा इन्तजाम कय लेल गेल। वाह! बेर-बेर यैह शब्द निकैल रहल अछि।
भव्यतम् रहल ई आयोजन
एहि बेरुक आयोजन मे कोनो तरहक घोंघाउज नहि, विवाद नहि, शान्तिपूर्वक ढंग सँ बहुत नव लोक आ सरोकारवला केँ समेटैत कार्यक्रम पूरा कयल गेल। विदुषी महिला लोकनिक मंचीय प्रस्तुति वास्तव मे प्रशंसाक पराकाष्ठा पर स्थापित भेल। मंच संचालन सँ लय विषय-विमर्श मे प्रस्तुति करबाक गार्गी-मैत्रेयी परम्परा मानू २०१९ मे मैथिली लिटरेचर फेस्टिवल पूरा केलक। युवातुरक सर्जक केँ आगाँ बढि अपन प्रस्तुति देबाक मौका त देबे केलक, संगहि एक पुश्त सँ दोसर पुश्त मे जिम्मेदारी हस्तान्तरणक अपूर्व प्रयास भेल। वाहियात समावेशीकरण सँ इतर एमएलएफ सिर्फ क्वालिटी आ स्तरीयता केँ ऊपर रखिते अछि, विमर्शक विषय आ नव प्रयोग सेहो अत्यन्त सफल रहल। गोटेक बात एहि वर्ष नहि भऽ सकल। रजनी-सजनी यानि गीतनाद आ नाटक-फिल्म केर प्रदर्शन नहि भऽ सकल। पुस्तक प्रदर्शनी भेल। चित्रकला प्रदर्शनी नहि भऽ सकल। जे भेल से कम नहि भेल। अपूर्व भेल। बधाई!
आन्तरिक संयोजन मे लागल समस्त मित्र-बंधु लोकनि केँ हृदय सँ आभार। संजीव जी, किसलय जी, रामबाबू भाइ, मणिकान्त भाइ, मनोज श्रीपति भाइ, तपन भाइ, अखिलेश भाइ, विमलजी भाइ, दीपक भाइ, विष्णुकान्त पाठक जी, बहुतो लोक अपन सदाशयता सँ एहि महत्वपूर्ण यज्ञ केँ पूरा कयलनि। नाम धीरे-धीरे आरो गनायब। स्थिति पर हमर नजरि बनल अछि। किछु घरफोड़ा पर सेहो लेख केर माध्यम सँ जनतब देब। एखन फँसल माछ केँ जेना घिरणी वला बन्सी मे खेलाय लेल छोड़ि देल जाइछ, तहिना ओकरा सब केँ खेलाय दियौक। ई सब मैथिली प्रति जे विद्वेष-भावना देखेलक अछि तेकर चुनि-चुनिकय पोल-खोल होयत। एतबा नहि, ओकरा सब केँ माफी सेहो नहि भेटि सकैत छैक, से जानकी जी केँ लिखा देल अछि। अस्तु! एखन एतेक लम्बा पढि लेलहुँ, एकर ५ गोट श्रृंखला आर पढय पड़त से तैयार रहब। ई नहि जे विमर्शीक रूप मे भागो लेब, आ बाजब बिना पढनहि-लिखनहि…! खबरदार, भ्रष्टाचार सँ दूर रहू।
हरिः हरः!!


text:
किसलय कृष्ण, समाचार संपादक
नंगटे नहाबी त लाज कथी केर
सहरसा, जुन १०, २०१५. मैथिली जिन्दाबाद।
साँझुक समय वीर कुमर सिंह चौक पर बैसल छी। गरमागरम चाह, भांग लेल प्रसिद्ध ई चौक साँझक बाद ह्विस्कीक हिचकी पर जतेक हिलकोर लैत हो, मुदा एतय दिनक आनन्दे किछु आओर छैक । कारण चौक सँ सटले प्रमण्डलक सभसँ पैघ महिला कालेजक होयब थीक । अन्यथा नहि बुझब, हम ई कहैत रही जे भरि दिन शहर भरिक नवसिखुआ नेता, बेरोजगार युवक सभ चाहक चुस्की, राजनीतिक कनफुस्कीक संगे तरघुस्कीमे कालेज सँ अबैत जाइत रुपमती सभक आँचमे आँखि सेदैत रहैत अछि । मुदा ई चौकक नाम आब बदला रहल अछि….. भोर सँ साँझ धरि एतय विभिन्न हाउस सँ जुड़ल पत्रकार लोकनिकेर जमावड़ा सेहो रहैत अछि ।
ओह कोन गप्पमे भसिया गेलहु, हमरा त किछु आओरे कहबाक छल…..जे से ।
विधान परिषद केर चुनावक गहमागहमी केर बीच मचान पर बैसि सुरूजदेवक कोपसँ व्यथित छी। एमएलसीक एहि टटका इलेक्शन लेल महागठबन्हन सँ कोशी सीट लेल काँग्रेस पार्टीक सिलेक्शन सँ ककरो आब्जेक्शन नहि भेलै । साँझ मे अंदाज़बाजी आरम्भ भ गेल छल जे टिकस केकरा भेटेगा ? जतेक मुँह ततेक बात । हमहू कनियाके फोन पर घर विदा भ गेल रही । एखन भोरे चौक पर आबि गेल छी आ टटका खबरि सुनिकय पेट मे गुदगुदी लागि रहल अछि,मोन घुरिया रहल अछि ।
पहिल खेप राजद, दोसर खेप जदयुक टिकस पर एहि सीट सँ जीत दर्ज करय बला विधान पार्षद महोदय भिनसरे सभ लाजके कोठीक कान्ह पर राखि काँग्रेसक नाह पर सवार भ गेलाह अछि । टिकस लेल नंगटे नहेलाह माननीय। आर की कहू…..


text:
स्वाध्याय आलेख
– प्रवीण नारायण चौधरी
भक्ति भगवान् प्रति पूर्ण समर्पणकेर नाम होइछ। एक सँ बढिकय एक दार्शनिक आ ज्ञानी द्वारा भक्ति पर अपन मत आ विचार राखैत एकरे सर्वोपरि संपत्ति मानल गेल अछि। विभिन्न शास्त्रोक्त गूढ वचन मे अभीष्ट केवल भक्ति प्राप्ति केँ कहल गेल अछि। जखन-जखन साक्षात् परमेश्वर कोनो भक्त पर कृपा करैत अपन लीलारूप सँ साक्षात् रूपक दर्शन देलनि, तऽ भक्त पहिल माँग यैह मंगलक जे सदैव अपन चरणक भक्ति देने रहू, बाकी अभीष्ट इच्छाक वरदान तऽ अहाँक भक्ति मे हमर ओहिना प्राप्त होइत रहैत अछि। आउ, भक्तिक सर्वोत्तम रूप ‘नवधा भक्ति’ एकटा सुन्दर उदाहरणक संग अध्ययन करी आजुक स्वाध्याय मे।
शबरीक ऐँठ वैर भगवान् राम बड हलैस कय खेलनि। शबरी जखन कि भिलनी जातिक अछूत मानल जाइत छलीह ओहि समयक समाज मे। शबरी एकटा निकृष्ट अछूत परिवारक रहितो मन मे बच्चहि अवस्था सँ एकटा निर्भीक निर्णय केने छलीह, जे एहेन निकृष्ट जीवन – लोक-समाज लेल अछूत बनि धरती पर पैदा लेल जीवन सँ कि लाभ, बरु भगवान् केर सुमिरन करनिहारक संग यदि जीवन बितायब तऽ जरुर हमरो कल्याण भऽ जायत। एतेक सोचि ओ अपन जीवन मे विरक्तिकेँ अंग लगबैत वन गमन केलनि आ एकटा साधूक कुटिया पर पहुँचि ओतय सेवा करबाक अवसर माँगि ओतय रहल लगलीह। हुनक सेवा आ समर्पण सँ गुरु एतेक प्रसन्न भेलाह जेकर चर्चा फेर कोनो दोसर दिनक आलेख मे करब। एतबे संछेप मे बुझल जाउ जे शबरीक भक्ति सँ गुरु एतेक प्रभावित भेलाह जे अन्ततोगत्वा ओहि साधूक आश्रम पर पूर्ण अधिकार शबरी केँ सौंपि ओ समाधिस्थ भऽ गेलाह, हलाँकि एहि बीच शबरी पर कतेक प्रकारक अत्याचार बाकीक जलनशील साधू समाज केलनि, गुरु पर्यन्त केँ आक्षेप लागल आ शबरीक अनेको प्रकारक परीक्षा भेलो पर साक्षात् परमेश्वरक कृपा सँ ओ सब दिन निश्छल-निष्कलंक आ समर्पित रहलीह। हुनका गुरु द्वारा देल एकटा अपूर्व वचन जे ‘अहाँ अपन भक्ति मे लीन रहू, ईश्वर तऽ ओानहू सदिखन अहाँक संग छथिये, मुदा ओ अहाँक एकमात्र अभीष्ट इच्छा जे एक दिन प्रभुजी सँ साक्षात्कार होयत, से जरुर पूरा होयत’ – एहि पर अडिग रहैत शबरी नित्य जंगल सँ मीठ-मीठ वैर तोड़ि राखैथ जे आइये कहीं प्रभुजी नहि आबि जाइथ… हुनका भोग लगायब तऽ एहि लेल मीठ वैर तोड़ि रखैत छी। अन्त मे एक दिन सही मे भगवान् राम आबिकय हुनका संग बैसिकय ओहि जूठ वैर केँ बड प्रेम सँ भोग लगबैत छथि।
स्वयं भगवान् राम द्वारा शबरीक भक्ति केर सराहना हमरा सभ लेल अनुकरणीय अछि। शबरी मे नवधा भक्तिक चर्च कयलन्हि अछि श्रीराम! आउ देखी विस्तार सँ:
‘प्रथम भगति संतन कर संगा’
शबरीक दोसर कोनो काज नीके नहि लगैन, सिवाये साधू-संतकेर कुटियामे सेवा प्रदान करबाक। कतबो लोक अछूत कहि हुनका भगैयो देलकैन, मुदा ओ बस टकटकी लगौने केवल सेवाभाव आ समर्पण संग आश्रम नजदीक एक कुटिया बनाय रहलीह आ गुरुप्रेममे पागल शबरी गुरुवचनकेँ सदिखन स्मृतिमे रखलीह जे अहाँ संग प्रभुजी एक दिन जरुर साक्षात्कार होयत, बस हुनका लेल गुरुवचन अन्तिम सत्य छल। अपन गुरुक नित्य दर्शन करैत दूर कातमे पड़ल शबरी पूर्ण समर्पण भाव आ बिना कोनो तरहक केकरो लेल, एतय तक जे साधूसमूह झारि-फटकारि गुरुसेवा सँ वञ्चित करैत आश्रम सऽ बाहर निकाइल देने छलन्हि… तेकरोप्रति कोनो दुर्भावना केँ अपनामे जगह नहि दैत बस केवल गुरुवचनकेँ सत्य मानैत नित्य रामजीक इन्तजार करैत रहलीह। नित्य फल तोड़ि लाबैथ। प्रेम कतेक अबोध आ बालबुद्धि सन छलन्हि जेकर परावार नहि। भगवान् केँ भोग लगेती, लेकिन मीठ फर… आ मीठ फर पहिले अपने जीभ पर स्वाद लेती… अर्थात् जे मीठ वैर छैक प्रभुजी लेल वैह टा डालीमे संग्रह करती। हाय रे निश्छल प्रेम! आँखिमे नोर भरैछ जखन-जखन हुनक ई प्रसंग केँ ध्यान करैत छी। यैह भावकेँ राम स्थान दैत छथि। बहुत चाव सऽ ओ शबरीक आँइठ वैरक भोग लगबैत छथि नहि कि आश्रमक अनमोल कंद-मूल-फल!
‘दूसरी रति मम कथा प्रसंगा’
साधू हुनका एहि लेल नीक लगैत छलन्हि जे ओहिठाम अन्य कोनो अर्र-दर्र बाते नहि बल्कि जेम्हर-तेम्हर रामहि-राम!
‘गुरु पद सेवा तीसरी भक्ति अमान’
पहिले कहि चुकल छी, गुरुप्रेम शबरीक निश्छल, निष्कपट आ पूर्ण समर्पण संग छलन्हि। रामजीक कृपा सँ, गुरुओ हुनका लेल ओतबे सोचैथ। अंततोगत्वा गुरु हुनका लेल सभ साधूसमाज तक सऽ मोहभंग करैत अपन सर्वस्व हुनकहि संरक्षणमे छोड़ि समाधिस्थ भऽ गेलाह। गुरु-शिष्याक पवित्र सम्बन्धकेँ अमरत्त्व सेहो प्रदान कय गेलाह। शिष्या सेहो शिक्षा लेनिहैर नहि, बस सेवा-सुश्रुषा देनिहैर। एकमात्र दासत्वकेँ स्वीकार केनिहैर शबरी, अपन जीवनक एकहि टा उद्देश्य जे आन काज हम किऐक करी, हुनकर सेवा करी जे रामजीक सेवामे निरंतर अपन जीवन लगौने छथि। वाह! वाह! मुँह सँ हृदयक आवाज आइ युगो उपरान्त ई लेखनी करैत निकैल रहल अछि जे हम बड़भागी बनैत छी यदि शबरीकेँ सुमिरैत छी। शबरीक सुमिरन सऽ रामजीक सुमिरन पर्यन्त भऽ रहल अछि। आगू देखी, रामजी स्वयं कहि रहल छथि।
‘चौथी भक्ति मम गुणगान, करै कपट तजि गान’
संगत साधू-संतक रहलापर एहि बातक गारंटी छैक, गान केकर करत लोक सिवाये भगवान् केर? अवश्य एक अवलंब छथि दीनबंधु! तखन भटकब किऐक? शबरी तऽ गार्हस्थ जीवनमे प्रवेश कदापि नहि करब आ ता-उम्र ईशक सेवा कयनिहारक सेवा करब सोचि आयल छलीह। दोसर काजे कि? बस प्रभुके गुण गाउ, रुख-सुख खाउ! कपट काजक नहि! सावधान!
‘मंत्र जाप मम दृढ विश्वासा, पंचम भजन जो वेद प्रकाशा’
वेदक प्रकाश यैह छैक जे मंत्र जपू, नाम सुमिरू, लेकिन ई सभ करू तखन जखन दृढ विश्वास हो जे आब अन्य किछु उपाय हमरा लेल अछिये नहि। निःसन्देह, शबरी बाल्यावस्थामे अपन बड़-बुजुर्गसँ ई सुनलीह जे जीवन बस मृत्यु लेल भेटैत छैक आ जीवनकालमे यदि माधवसेवा हो तऽ पार लगैत छैक, बस फेर कि छलैक, ओ नित्य देव-सुमिरन मे देवपुरुष केर सत्संग सँ आनन्दपूर्वक जीवन-निर्वहन करय लगलीह! ओ ताहि समाज लेल अछूत छलीह, लेकिन मन गंगा सँ पखारल छलन्हि। ओ निर्मल छलीह जे एतेक अटूट विश्वास केर संग पूर्ण निर्णय आ दृढताक संग यैह कार्य लेल अपन जीवन समर्पित कय देलीह। कहू! ई अनुकरणीय नहि तऽ आर कि? भटकैत रहबाक विचार हो तऽ स्वतंत्र छी प्रवीण!
‘छठा दास शील बिरति बहु कर्मा, निरत निरंतर सज्जन धर्मा’
कहि चुकल छी, शबरी लेल अन्य कोनो काज नहि! बस सेवा आ सेवा! सेवा बड़ पैघ कर्म छैक। आजुक प्रोफेशनल युगमे सेवा मूल्य लेल कैल जैछ, मूल्य केहेन तऽ भौतिक सुख! परञ्च जे सेवा निष्काम आ केवल ईशक हेतु बुझि कैल जाय तऽ ओकरा असल प्रभु-दासतामे समर्पित मानी। सज्जनकेर सेवा धर्म थीक। आब सज्जन के से विचारयमे बहुत समय लगा देबैक तऽ देरी नहि भऽ जाय! सावधान प्रवीण!
‘सप्तम सम मोहि जग देखा, मो ते संत अधिक कर लेखा’
बस हंसी लगैछ! देखैत छी कि आ देखा रहल अछि कि! जी! शबरी सभ संसारमे केवल हुनकहि देखलैथ। संतक सेवामे मेवा देखलैथ। कारण पहिले गुरु, तखनहि गोविन्द-ब्रह्म!
‘आठवाँ यथा लाभ संतोषा, सपनेउ नहि देखै परदोषा’
सुखक मूल जे जतेक भेटल तहीमे प्रसन्न छी। शबरीकेँ आर कि चाही? प्रवीण बौआइत छथि। भूखल डिरियैत छथि। लेकिन शबरी तऽ पहिले सभकेँ प्रसन्न करैत छथि, तखन जे भेटल तहीमे हैप्पी! तहुँ सीख ले प्रवीण!
‘नवमाँ सरल सब सन छलहीना, मम भरोस हिय हरष न दीना’
एक भरोसो एक बल एक आस विश्वास
एक राम घनश्याम हित जातक तुलसीदास!
संसारमे जे छैक बस वैह छथि, एहि विश्वास केर संग सरल आ सभ संग छलविहीन व्यवहारक संग प्रभुजीक भरोसा रखैत बिना सुखी-दुःखी भेने जीवन शबरी जिलैथ।
हे मानव समुदाय अहुँ लेल मैथिली जिन्दाबाद पर पवित्र चौमासकेर सुअवसर पर हम यैह शुभकामना बेर-बेर देब जे नवधा भक्ति प्राप्त करू।
हरिः हरः!!


text:
दरभंगा, मिथिला मिरर: बेनीपुरक प्राथमिक एवं मध्य विद्यालयमे मध्याहन भोजनक स्थिति बदतर अछि। अधिकांश विद्यालयमे बच्चाक संख्या अधिक देखाकय अहि योजनाक राशि एवं चाउरक गोलमाल कएल जाइत अछि। विद्यालयमे मध्याहन भोजनक हालत एहेन अच्छी जे, 1:20 बजे स्कूलक सब वर्गमे ताला लागि जाइत अछि। विद्यालयमे ने त शिक्षककें अता पता आ ने छात्र छात्राक।
1:30 बजे विद्यालय शिक्षा समितिक अध्यक्ष महेन्द्र नारायण पासवान एवं सचिव मीरा देवी पहुंचलनि त कहलनि, विद्यालयमे 1.20 बजे शिक्षक एवं छात्र छात्राक नहि रहनाइ दुर्भाग्यक बात अछि। अध्यक्ष कहलनि जे, आय बच्चाकेँ मध्याह्न भोजन तक नहि भेटल अछि।
प्रधानाध्यापिका गीता रानी समय सँ पहिने विद्यालयमे ताला लगाकय चलि जाइत छथि। स्कूलमे मात्र दू टा शिक्षकके कारण बच्चाक पढ़ाई-लिखाई चौपट अछि। विद्यालयकें सचिव मीरा देवीक कहब छलनि जे, 1.20 बजे सँ पहिने प्रधानाध्यापिका विद्यालयमे मौजूद चली।


text:
जयपुर स करीब 30 किलोमीटर दूर जयपुर-दिल्ली रेल मार्ग पर झर आ जटवाड़ा रेलवे स्टेशन क बीच जोधपुर स दिल्ली जा रहल मंडोर एक्सप्रेस 2462 क 15 डिब्बा पटरी स उतरि गेल। एहि हादसा मे 8 यात्री क मौत भ गेल आ 50 अन्य घायल।
सर्वाधिकार सुरक्षित। इसमाद डॉट कॉम मे प्रकाशित सभटा रचना आ आर्काइवक सर्वाधिकार रचनाकार आ संग्रहकर्त्ता लग सुरक्षित अछि। रचना क अनुवाद आ पुन: प्रकाशन वा आर्काइव क उपयोग लेल इ-समाद डॉट कॉम प्रबंधन क अनुमति आवश्यक। प्रबंधक- छवि झा, संपादक- कुमुद सिंह, राजनीतिक संपादक- प्रीतिलता मल्लिक, समाचार संपादक- नीलू कुमारी। वेवसाइट क डिजाइन आ संचालन - जया झा।
हमरा स संपर्क: esamaad@gmail.com


text: मुजफ्फ़रपुर/ पटना । छह साल बाट तकलाक बाद आखिरकार शहर कए नव बाट भेटल। मोतीझील फ्लाइ ओवर चालू भ गेल। वीडियो कॉन्फ्रेंसिंग क माध्यम स मुख्यमंत्री नीतीश कुमार पटना स पुल क उद्घाटन केलथि। बिहार राज्य पुल निर्माण निगम क 36 वें स्थापना दिवस पर मुख्यमंत्री नीतीश कुमार कुल 289 पुल, तीन पार्क आ कोसी क्षेत्र क 20टा फ्लड शेल्टर्स क उद्घाटन सेहो केलथि। एकर अलावा बेतिया क एकटा सीतामढ़ी क दूटा आ समस्तीपुर क 35टा पुल क मुख्यमंत्री उद्घाटन केलथि। एहि आयोजन एहि मुख्यमंत्री सचिवालय स्थित संवाद कक्ष मे वीडियो कान्फेंसिंग क माध्यम स अंजाम देल गेल। संबंधित अधिकारी कए मुख्यमंत्री हिदायत देलथि जे कोनो हालत मे गुणवत्ता स समझौता नहि हेबाक चाही । नीतीश कहला जे अहांक नाम तखने चिरस्थायी रहत, जखन काज अच्छी क्वालिटी क होएत। मुख्यमंत्री कहला जे ओ एखन धरि एक हजार स बेसी पुल क उद्घाटन करि चुकला अछि। राज्य मे एतबा पुल बनि रहल अछि जे सब ठाम जा कए ओकर उदघाटन करब संभव नहि भ पाबि रहल अछि। एकरा लेल बिहार राज्य पुल निर्माण निगम थोक मे उद्घाटन करा रहल अछि। ओ कहला जे सांकेतिक तौर पर बिहार राज्य पुल निर्माण निगम क कहानी पढि सुनि कए इ बुझल जा सकैत अछि जे बिहार कतए छल आ कतए पहुंच गेल अछि। ओ कहला जे आब निजी क्षेत्र क कंपनी पीपीपी मॉडल क तहत बिहार मे आधारभूत संरचना क क्षेत्र मे निवेश करि रहल अछि। इ बदलल माहौल क परिचायक अछि।


text:
दरभंगा, मिथिला मिरर: होली सं ठीक पहिने बिहार मे शराब माफिया सक्रिय भय गेल अछि। राज्यक बहुतो इलाका मे शराब माफिया आ पुलिसक बीच पकड़ा-पकड़िक खेल चलि रहल अछि। ताजा मामला दरभंगाक अछि जतय एसटीएफ के टीम शराब सं भरल ट्रक जब्त केलक अछि। शराब तस्कर होली स पहिने मोट कमाई के लेल रोज़ नव-नव तरीका स बिहार मे शराब आनि रहल अछि। अहि बेर सेहो तस्कर शराबक ढुलाई के लेल ट्रक मे तहखाना बना रखने छल।
दरभंगा मे मब्बी थाना अंतर्गत एनएच 57 स एसटीएफ के जवान एकटा ट्रक स भारी मात्रा मे शराब बरामद केलक। गुप्त सूचनाक आधार पर एसटीएफ ट्रक के जब्त केलक आ ट्रकक ड्राइवर के गिरफ्तार कय लेलक। शराब कें हरियाणा स सुपौल लय जा रहल छल। शराबक कीमत बीस लाख आंकल जा रहल अछि। पकड़ल गेल ट्रक ड्राइवर स पूछताछ के बाद पुलिस ओरो लोकक गिरफ्तारीक लेल छापेमारी कय रहल अछि।


text:
— आभा झा
” मिथिलाक लोकगीतकेँ सहेजैत आ सुरक्षित राखैत स्त्री कंठ-
मिथिला विश्वक महान सांस्कृतिक धरोहर क्षेत्रमें सँ एक प्रमुख क्षेत्र अछि। मिथिलामें असंख्य लोकगीत अनादि काल सँ चलल आबि रहल अछि।एहि परंपराकेँ कायम रखैमें अपन मिथिलाक स्त्रीगण सब पाछू नहिं छथि। अपन मिथिलामें लोकगीतक परंपरा वंशानुगत क्रममें चलल आबि रहल अछि।हमर सभक माय, बहिन,बाबी सब एहि परंपराक निर्वहन करैत आबि रहल छथि। बच्चाक जन्म पर सोहर गाबि कऽ प्रसन्नता प्रकट कैल जाइत छैक। बाबी, नानी बच्चाकेँ लोरी सुना कऽ सुतबैत छथि। विवाहक प्रत्येक विधि-विधानक समय स्त्रीगण सब गीत गाबि कऽ सुखद वातावरण उत्पन्न करैत छथि तथा हास-परिहास करैत छथि।वर्षा ॠतुमें ‘ कजरी ‘ फागुनमें ‘ फाग ‘ एवं चैतमें ‘ चैतावर ‘ गाबि कऽ वातावरणकेँ गुंजायमान करैत छथि।श्रमजन्यकेँ विस्मृत करय हेतु जाँत पिसै काल लगनी, बाट चलैत काल ‘ बटगमनी ‘ गबैत छथि।तिरहुति, मान, झुम्मर, बिरहा आदि मनोरंजन एवं आनंदक उद्देश्य सँ गाओल जाइत छैक। नचारी, महेश वाणी, साँझ, पराती आदि गीत गाओल जाइत छैक। मिथिलामें विशेष तौर पर विद्यापतिक गीत गाबैकेँ परंपरा अछि।एहि गीत केँ नचारी कहल जाइत छैक और एकर स्वरूप अर्द्धशास्त्रीय होइत छैक। नचारीमें भगवान शिवक स्तुति कैल जाइत छैन्ह। लोकगीत ओ वन्य वृक्षक समान होइत अछि, जकर जड़ि अतीतकालमें गहिंर रोपल रहैत छैक एवं ओहिमें नित नव शाखा, पात एवं पुष्प प्रस्फुटित होइत रहैत छैक। अर्थात लोकगीत यदि एक दिस कल्पना अछि तऽ दोसर दिस भावना एवं रसवृत्ति। लोकगीतमें संवेदना, अनुभूति और अभिव्यक्तिक उद्दीप्त तीव्रताक समावेश होइत छैक। दरअसल लोकगीत जीवनक आनंदक दोसर नाम अछि।विंध्यावासिनी देवी, शारदा सिन्हा, मैथिली ठाकुर जेहेन कलाकार सब लोकगीतक लोकप्रियताकेँ संग सभ्य लोकक बीच पराकाष्ठा पर पहुँचेने छथि। एकरा कायम रखनाइ बहुत जरूरी छैक। जे आइ काल्हि यू ट्यूब पर काफी प्रचलित भऽ रहल अछि। लोकगीतमें लोक संस्कृति मुखरित होइत छैक। एहि गीतकेँ सीखैकेँ लेल स्त्रीगण सभकेँ कोनो शिक्षाक जरूरत नहिं पड़लनि। बल्कि, ओ अपन काजकेँ करैत, गाम घरक आयोजनमें शामिल होइत, अपन अग्रज या संगी-सहेलीकेँ गबैत देखि, सुनि-सुनि कऽ सीख लैत छथि और एक पीढ़ी सँ दोसर पीढ़ी तक ई सहज ही हस्तांतरित भऽ जाइत अछि। बहुत लोकक दृष्टिमें लोक संगीतकेँ लोक अशिक्षित संगीत मानैत छथि।हुनकर नजरिमें पढ़ल-लिखल लोक ई लोकगीत नहिं गबैत छथि। विकासक होड़में एहि तरहक सोच हुनका पर हावी छैन्ह, जे बिल्कुल गलत छैक। ताहि दुवारे, सांस्कृतिक जीवनकेँ संस्कार और जीवन सँ जोड़ि कऽ देखयकेँ जरूरत अछि। हमर लोकगीत हमर जीवनक लेल संजीवनी अछि। एहि परंपराकेँ अपन मिथिलाक स्त्री कंठ सहेजने आ सुरक्षित रखने छथि। जाहि पर हमरा गर्व अछि।जय मिथिला जय मैथिली।
आभा झा
गाजियाबाद


text:
अहाँ बताह तें नै भो गेल छी ?
राजनारायण भाय सँ पुछल गेल प्रश्न आ राजनारायण भाय के जबाब :-
(१) प्रश्न : भारत का आजाद कहिया भेटल ?
उत्तर : प्रयाश तें बहुत पहिने भो गेल छल, मुदा सफलता १९४७ में भेटल।
(२) प्रश्न : भारत का आजादी दिलबै में महत्वपूर्ण भूमिका किनकर छल ?
उत्तर : एहि में बहुतो रास लोग के योगदान छलैन किनकर - किनकर नाम कही ? यदि एक के नाम लेब तें आर सभ के संग अन्याय होयत।
(३) प्रश्न : भ्रष्टाचार अप्पन देश के सभ सँ पैघ दुश्मन छी ?
उत्तर : एहि पर शोध चैल रहल अछि। सही उत्तर रिपोर्ट देखला के बादे कैह सकब।
इंटरव्यू बोर्ड राजनारायण भाय के सही जबाब सँ बहुत खुश भेल। राजनारायण भाय का जेबाक लेल कहल गेल संगहि इ हिदायत देल गेल जे पुछल गेल सबाल बाहर बैसल दोसर सभ उम्मीदवार के नै कहब किएक जे इये प्रश्न सभ सँ पुछल जायत।
राजनारायण भाय जहिना बाहर निकलला सभ उम्मीदवार हुनका सँ पूछे लागल जे की सभ प्रश्न पुछलक ?
राजनारायण भाय कहै सा साफ मना कs देलखिन।
बगल में बैसल फुलचनमा "यौ राजनारायण भाय, प्रश्न नै कहब तें उत्तरे बता दिअ ?"
राज भाय उत्तर बते देलखिन।
आब फुलचनमा केर इंटरव्यू के समय आयल।
इंटरव्यू में फुलचनमा सा पुछल जेल सवाल आ फुलचनमा द्वारा देल गेल जबाब :-
(१) सवाल : अहाँ के जन्मतिथि की भेल ?
जबाब : प्रयाश तें बहुत पहिने भो गेल छल, मुदा सफलता १९४७ में भेटल।
इंटरव्यू बोर्ड कन्फ्यूज भो के अगला सवाल पुछलक
(२) सवाल : अहाँक बाबूजी के नाम की भेल ?
जबाब : एहि में बहुतो रास लोग के योगदान छलैन किनकर - किनकर नाम कही ? यदि एक के नाम लेब तें आर सभ के संग अन्याय होयत।
इंटरव्यू बोर्ड के सदस्य हक्का - बक्का रैह गेला सभ हुनका सा पुछलक "अहाँ बताह तें नै भो गेल छी ?"
फुलचनमा : एहि पर शोध चैल रहल अछि। सही उत्तर रिपोर्ट देखला के बादे कैह सकब।
इंटरव्यू बोर्ड के सदस्य "इ पक्का नव छैथ"


text:
नवका- पुरनका लेख सर्च करु...
अविनाश जी करताह अमृतवर्षा
मोहल्ला ब्लॉग आओर मोहल्ला लाइव डॉट कॉम के मॉडरेटर अविनाश दासजी अमृतवर्षा करय लेल तैयार छथि. अविनाश जी अमृतवर्षा अखबारक संपादक बनलाह अ. धनबाद सं शुरू भेल अमृतबर्षा आब दिल्ली मे अपन खबरक अमृत बरसाएत. अविनाश जीक कहनाय छनि जे ई एकटा छोट पूंजीक पैघ कोशिश अछि. अविनाश जीक कोशिश एहि अखबार मे 29 साल बाद फेर सं नवका जान फूंकय के होतन्हि. देशक राजधानी दिल्ली सं ओना त कइटा अखबार निकलैत अछि मुदा अविनाश जीक सभ सं पैघ चुनौती छनि लोक के पुरनका तेवर...अंदाज... विश्वसनीयता के संग खबर देबय के...आओर दोसर पेपरक भीड़ मे अपन एकटा अलग स्थान बनाबय के. अविनाश जीके रायसीना हिल के सत्ताsक गलियारा सं लsक गाम-घरक टोला-मोहल्लाक सेहो ध्यान राखय पड़तन्हि. आओर अविनाश जी जेना मोहल्ला के हिट करयने छथिन्ह ओहि सं अहां सभ निश्चिंत भs सकय छी जे ओ लोकक नस जानय छथिन्ह कि...किनका की चाही. प्रभात खबर... एनडीटीवी... दैनिक भास्कर के अनुभव हिनका लेल फायदेमंद रहतन्हि. प्रिंट...टीवी आओर वेब तीनु माध्यम के अनुभव हिनकर चुनौती के राह के आसान करतन्हि.
अविनाशजी के पत्रकारिता सं जुड़ल किछ नीक लोक के जरूरत सेहो छनि. अगर अहां हिनका संग काज करय चाहय छी त हिनका सं सम्पर्क कs सकय छी. हिनकर पता छनि:
अविनाश दास
संपादक,
अमृतवर्षा,
401, प्रताप भवन
आईटीओ, नई दिल्ली
ईमेल: avinashonly@gmail.com
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
सुरेंद्र किशोर
बिहार मे मंडल आंदोलन क पृष्ठभूमि मे सन् 1990 मे लालू प्रसाद क एकटा मजबूत पिछडा वोट बैंक तैयार भेल छल। काफी समय तक ओहि आधार पर चुनाव होइत रहल। लालू प्रसाद इंदिरा गांधी क वोट बैंक कए बिहार मे तोड़ने छलाह। इंदिरा गांधी क वोट बैंक क आधार पर 1969 स 1990 तक चुनाव भेल छल। सन् ’77 जरूर अपवाद अछि।
गत पांच साल मे अपन सरकारी-गैर सरकारी प्रयास स मुख्यमंत्री नीतीश कुमार लालू क वोट बैंक क शिलाखंड कए एक हद तक तोड़ि देलथि अछि। आइ बिहार विधानसभा क चुनाव आकहि टूटि रहल पुरान जातीय वोट बैंक क पृष्ठभूमि मे नव मुद्दा क आधार पर भ रहल अछि। वोट बैंक क महत्व एखनो मौजूद अछि, मुदा ओकर स्वरूप बदलि चुकल अछि। वोट बैंक क बदलल स्वरूप मे आब विकास आ सुशासन क बेसी आग्रह अछि। इ बिहार क लेल शुभ संकेत अछि।
जातीय आ सांप्रदायिक वोट बैंक क मजबूत पूंजी क बल पर नेता आओर दल निश्चिंत भ कए विकास आ सुशासन स विमुख भ गेलाह त हुनकर वोट बैंक नहि रहल। आब नहि कांग्रेस क महिला, ब्राह्मण, अल्पसंख्यक आ दलित क वोट बैंक रहल आ नहि लालू प्रसाद क पिछड़ा-अल्पसंख्यक वोट बैंक।
रामविलास पासवान क दलित वोट बैंक सेहो आब तार-तार भ चुकल अछि। ताहि लेल बदलल राजनीतिक परिस्थिति मे लालू प्रसाद मतदाता स एक बेर फेर इ वायदा क रहल छथि जे ओ सत्ता मे एलाक बाद पुरान गलती कए नहि दोहरेताह यानी ओ विकास करताह आ कुशासन राज नहि चलेताह।
ओे तरह-तरह स सवर्ण नेता कए सेहो गला लगा रहल छथि। एहि स पहिने ओ एकटा मजबूत पिछड़ा वोट बैंक क मालिक हेबाक गुमान मे छलाह आ सवर्ण नेता क सामने झुकबाक जरूरत महसूस नहि करैत छलाह। लालू प्रसाद मीडिया स कहला जे हुनकर राजद आब पहिनेवाला राजद नहि अछि। किछु लोक छल, जे हमर शासन काल मे बदनामी हमर गला डाली देलक। हमर सरकार बनत त आब एहन लोक कए सटए नहि देब, मुदा बिहार क राजनीति क जानकारी कहैत छथि जे जखन-जखन लालू प्रसाद चुनाव हारैत छथि, त कहैत छथि जे आब ओ एहन गलती नहि करताह। चुनाव जीतलाक बाद फेर ओहने लोकक संग भजाइत छथि। कमोबेश एहने हाल रामविलास पासवान क सेहो अछि। बिहार कांग्रेस घोषणा केलक अछि जे ओ आब अति पिछड़ा कए तरजीह देत यानी बिहार मे राजनीति क एजेंडा बदलि गेल अछि।
सन् 2005 क बिहार विधान सभा चुनाव मे जतए एनडीए क नारा छल न्याय क संग विकास, ओतहि लालू प्रसाद आ रामविलास पासवान क मुख्य जोर सांप्रदायिक तत्व क विनाश पर छल। एतबा धरि जे लोजपा नेता रामविलास पासवान 2005 क मार्च मे राजद स मिली कए सरकार एहि लेल नहि बनेलाह जे राजद मुस्लिम मुख्यमंत्री क प्रस्ताव कए ठुकरा देलक। आब रामविलास पासवान मुस्लिम मुख्यमंत्री क आग्रह छोड़िकए इ घोषणा करि देलाह जे यदि राजद -लोजपा गठबंधन सत्ता मे आयल त लालू प्रसाद मुख्यमंत्री आ उप मुख्यमंत्री हुनक भाई पशुपति कुमार पारस हेताह। दरअसल, मुख्यमंत्री आ उप मुख्यमंत्री पद क उम्मीदवार क घोषणा क पाछु कम स कम यादव आ दलित वोट बैंक कए बचा लेबाक मंशा अछि।
मुख्यमंत्री क उम्मीदवार क रूप मे लालू प्रसाद आ नीतीश कुमार आब आमने-सामने छथि। एहि लेल मतदाता क दुविधा समाप्त भ चुकल अछि। दूनू नेता क कामकाज लोक क सामने अछि। नीतीश कुमार सन् 2005 मे जखन सत्ता पर काबिज भेलाह, तखने स ओ जातीय वोट बैंक कए तोड़बा क कोशिश मे लागी गेलाह।
नीतीश कुमार कए लगल जे जखन धरि जातीय वोट बैंक क शिलाखंड नहि टूटत, तखन धरि कोनो सार्थक राजनीति या फेर शासन नीति बिहार मे नहि चलि सकैत अछि। जातीय वोट बैंक क रहैत सरकारी विकास क लाभ सब जाती आ धर्म क लोेक कए समान रूप स नहि भेट सकैत अछि।
पहिने इ होइत छल जे नेता आ दल बनेलक त पैघ जातीय आ सांप्रदायिक वोट बैंक, मुदा थोड़ बहुत सरकारी लाभ पहुंचेलक त सिर्फ अपन जातीय समूह कए। भावनात्मक नारा क कारण जातीय वोट बैंक मे शामिल अन्य मतदाता अपन आराध्य नेता क संग नहि छोड़लथि।
नेता निश्चिंत भ सिर्फ राज भोगलक आ आम जन क कए कहे, अपन वोट बैंक मे शामिल विभिन्न जातीय आ धार्मिक समूह क कल्याण क सेहो ध्यान नहि राखल गेल। बिहार पिछड़ैत चल गेल। अपन वोट बैंक कए नेता स्थायी बुझि गलती केलथि। एहि गलती पर आब ओ पचता रहल छथि, मुदा आब देर भ चुकल अछि, किया जे एहि बीच नीतीश कुमार एकटा पैघ लकीर खींच देलथि अछि।
सत्ता मे एलाक बाद नीतीश कुमार तरह-तरह स उपेक्षित अति पिछड़ल जिनकर आबादी बिहार क कुल आबादी क करीब 32 प्रतिशत अछि, कए राजनीतिक आ आर्थिक विकास क लेल कईटा डेग उठेलाह । संगहि नीतीश सरकार द्वारा गठित महादलित आयोग इ रपट देलक जे बिहार क दलित मे महादलित वर्ग सेहो अछि, जेकर आबादी कुल दलित मे 31 प्रतिशत अछि।
एहि मे एकोटा आईएएस, आईपीएस़, डॉक्टर या इंजीनियर नहि अछि। बाद मे किछु अन्य दलित जाति कए सेहो महादलित मे नीतीश सरकार शामिल केलक। ओकर विकास आ कल्याण क लेल विशेष कार्यक्रम चलेलाह। एहि तरह स दलित वोट बैंक सेहो टूटल। एहि तरह स अति पिछड़ा क लेल पंचायत आ नगर निकाय मे आरक्षण क प्रावधान करि आ किछु दोसर कल्याणकारी काज क कारण लालू प्रसाद क पिछड़ा वोट बैंक सेहो आब ध्वस्त भ चुकल अछि। एहि लेल लालू प्रसाद कीमत चुकाकए रामविलास पासवान स चुनावी समझौता क लेल मजबूर भ गेलथि अछि।
संकेत अछि जे जातीय वोट बैंक क राजनीति आब बिहार मे निर्णायक नहि रहल। एकर एकटा झलक 2009 क लोकसभा चुनाव मे सेहो बिहार मे भेटल छल, जखन एनडीए कए कुल 40 मे स लोक सभा क 32टा सीट भेटल छल। गत साल सितंबर मे भेल बिहार विधान सभा क उपचुनाव मे जरूर एनडीए उम्मीदवार बुरी तरह स हारि गेलाह, मुदा ओ चुनाव एकटा विशेष तनावपूर्ण स्थिति मे भेल छल, मुदा ओ स्थिति आब नहि अछि। एखन धरि भेट रहल संकेत स इ साफ भ रहल अछि जे विधानसभा चुनाव मे विकास, कानून व्यवस्था, सुशासन आ समरस समाज महत्वपूर्ण मुद्दा रहत।
लेखक वरिष्ठ पत्रकार छथि


text:
स्वाध्याय
– प्रवीण नारायण चौधरी
रामचरितमानस मोती
कामदेवक देवकार्य लेल जायब आ भस्म होयब
ब्रह्माजी द्वारा निरूपित उपाय अनुसार देवता लोकनि कामदेव सँ अपन सब विपत्ति सुनेलनि। सुनिकय कामदेव मनहि मन विचार कयलथि आ हँसिकय देवता लोकनि सँ कहलखिन – यद्यपि शिवजीक समाधिस्थ अवस्था केँ भंग करब अर्थात हुनका सँ विरोध करय मे हमर कुशलता नहि अछि, तैयो हम अपने लोकनिक काज करब कियैक त’ वेद दोसरक उपकार केँ परम धर्म कहैत अछि।
१. जे दोसरक हित लेल अपन शरीर त्यागि दैत अछि, संत सदिखन ओकर बड़ाई करैत छथि।
एतबा कहिकय सब केँ सिर नमबैत कामदेव अपन पुष्प केर धनुष हाथ मे लय कय (वसन्तादि) सहायक सभक संग चलि देलथि। चलैत समय कामदेव हृदय मे एना विचारलनि जे शिवजीक संग विरोध करय सँ हमर मरण निश्चित अछि। तैयो ओ अपन प्रभाव पसारलनि आर समस्त संसार केँ अपन वश मे कय लेलनि।
२. जाहि समय ओ माछक चिह्न वला ध्वजा रखनिहार कामदेव कोप कयलनि ताहि समय क्षणहि भरि मे वेद केर सब मर्यादा मेटा गेल। ब्रह्मचर्य, नियम, नाना प्रकार के संयम, धीरज, धर्म, ज्ञान, विज्ञान, सदाचार, जप, योग, वैराग्य आदि विवेक केर सम्पूर्ण सेना डराकय भागि गेल।
भागेउ बिबेकु सहाय सहित सो सुभट संजुग महि मुरे।
सदग्रंथ पर्बत कंदरन्हि महुँ जाइ तेहि अवसर दुरे॥
होनिहार का करतार को रखवार जग खरभरु परा।
दुइ माथ केहि रतिनाथ जेहि कहुँ कोपि कर धनु सरु धरा॥
३. विवेक अपन सहायक लोकनिक संग भागि गेल। ओकर योद्धा रणभूमि सँ पीठ देखा गेल। ताहि समय ओ सब सद्ग्रन्थ रूपी पर्वत केर कन्दरा मे जाय नुकायल। अर्थात ज्ञान, वैराग्य, संयम, नियम, सदाचारादि ग्रंथ मे मात्र लिखल रहि गेल, ओकर आचरण छुटि गेल। पूरे जगत् मे खलबली मचि गेल आर सब कहय लागल – हे विधाता! आब कि होइवला अछि? हमर रक्षा के करत? एहेन दुइ सिरवला के छथि जिनका लेल रति के पति कामदेव कोप कय केँ हाथ मे धनुष-बाण उठौलनि अछि?
४. जगत मे स्त्री-पुरुष संज्ञा वाला जतेक चर-अचर प्राणी छल ओ सब अपन-अपन मर्यादा छोड़िकय काम केर वश मे चलि गेल। सभक हृदय मे काम केर इच्छा आबि गेलैक। लता (बेल) केँ देखिकय वृक्ष केर डार्हि झुकय लागल। नदी सब उमड़ि-उमड़िकय समुद्र दिश दौड़य लागल आ ताल-तलैया सेहो आपस मे संगम करय लागल।
५. जखन जड़ (वृक्ष, नदी आदि) केर एहेन दशा कहल गेल अछि तखन चेतन जीव केर करनी के कहि सकैत अछि? आकाश, जल और पृथ्वी पर विचरयवला सारा पशु-पक्षी (अपन संयोग केर) समय बिसरिकय काम केर वश मे भ’ गेल। सब लोक कामान्ध भ’ व्याकुल भ’ गेल। चकवा-चकवी राति-दिन नहि देखैछ। देव, दैत्य, मनुष्य, किन्नर, सर्प, प्रेत, पिशाच, भूत, बेताल, ई त सदिखने काम केर गुलाम थिक, यैह बुझैत हम एकर दशाक वर्णन नहि कयलहुँ। सिद्ध, विरक्त, महामुनि और महान् योगी सेहो कामक वश भ’ कय योगरहित या स्त्रीक विरही भ’ गेलाह।
छंद :
भए कामबस जोगीस तापस पावँरन्हि की को कहै।
देखहिं चराचर नारिमय जे ब्रह्ममय देखत रहे॥
अबला बिलोकहिं पुरुषमय जगु पुरुष सब अबलामयं।
दुइ दंड भरि ब्रह्मांड भीतर कामकृत कौतुक अयं॥
जखन योगीश्वर और तपस्वी सेहो काम केर वश भ’ गेलाह, तखन पामर मनुष्य केर के कहय? जे समस्त चराचर जगत केँ ब्रह्ममय देखैत छथि, ओ आब ओकरा स्त्रीमय देखय लगलाह। स्त्रिगण सब संसार केँ पुरुषमय देखय लगलीह आर पुरुष ओकरा स्त्रीमय देखय लगलाह। दुइ घड़ी धरि सारा ब्राह्मण्ड केर अंदर कामदेव केर रचल गेल ई कौतुक (तमाशा) रहल।
५. कियो कतहु हृदय मे धैर्य नहि धारण कय सकल, कामदेव सभक मोन हरि लेलनि। श्री रघुनाथजी जिनकर रक्षा कयलथि मात्र वैह टा ताहि समय बचल रहलाह। दुइ घड़ी तक एहेन तमाशा भेल जाबत धरि कामदेव शिवजीक पास पहुँचि गेलाह। शिवजी केँ देखिकय कामदेव डरा गेलाह। तखन फेर सारा संसार जहिनाक तहिना स्थिर भ’ गेल। तुरंते सब जीव ओहिना सुखी भ’ गेल जेना कोनो मतवाला (नशा पिने) लोकक मद (नशा) उतरि गेलापर सुखी होइत अछि।
६. दुराधर्ष (जेकरा पराजित करब अत्यन्तहि कठिन छैक) और दुर्गम (जेकर पार पायब कठिन छैक) भगवान (सम्पूर्ण ऐश्वर्य, धर्म, यश, श्री, ज्ञान और वैराग्य रूप छह ईश्वरीय गुण सँ युक्त) रुद्र (महाभयंकर) शिवजी केँ देखिकय कामदेव भयभीत भ’ गेलाह। वापस लौटि जाय मे लाजक अनुभूति भ’ रहल छन्हि आर करितो किछु नहि बनैत छन्हि। आखिरकार मन मे मरबाक निश्चय कय केँ ओ उपाय रचलनि। तुरंते सुन्दर ऋतुराज वसन्त केँ प्रकट कयलनि। फुलायल नव-नव गाछक कतार सुशोभित भ’ गेलैक। वन-उपवन, पोखैर-झाँखैर आ सब दिशा केर विभाग परम सुन्दर भ’ गेलैक। जतय-ततय मानू प्रेम उमड़ि रहल छल जे देखिकय मरलो मोन मे कामदेव जागि उठलाह।
जागइ मनोभव मुएहुँ मन बन सुभगता न परै कही।
सीतल सुगंध सुमंद मारुत मदन अनल सखा सही॥
बिकसे सरन्हि बहु कंज गुंजत पुंज मंजुल मधुकरा।
कलहंस पिक सुक सरस रव करि गान नाचहिं अपछरा
मरलो मोन मे कामदेव जागय लगलाह। वनक सुन्दरता कहल नहि जा सकैछ। कामरूपी अग्नि केर सुच्चा मित्र शीतल-मन्द-सुगंधित पवन चलय लागल। सरोवर मे अनेकों कमल फुला गेल जाहि पर सुन्दर भौंराक समूह गुंजार करय लागल। राजहंस, कोयल और तोता रस सँ भरल बोली बाजय लागल आर अप्सरा लोकनि गाबि-गाबिकय नाचय लगलीह।
७. कामदेव अपन सेना समेत करोड़ों प्रकारक सब कला (उपाय) कय केँ हारि गेलथि, धरि शिवजीक अचल समाधि नहि डिगल। तखन कामदेव क्रोधित भ’ उठलाह। आमक गाछ केर एक सुन्दर ठार्हि देखिकय मोन मे क्रोध सँ भरल कामदेव ओहिपर चढ़ि गेलाह। ओ पुष्प धनुष पर अपन (पाँचो) बाण चढ़ेलनि आर अत्यन्त क्रोध सँ (लक्ष्य दिश) ताकिकय ओ कान तक खींचि लेलनि। कामदेव ओ तीक्ष्ण पाँचो बाण छोड़लनि जे शिवजी केँ हृदय मे लगलनि। तखन हुनकर समाधि टुटि गेलनि आर ओ जागि गेलाह।
८. ईश्वर (शिवजी) केर मन मे बड़ा क्षोभ भेलनि। ओ आँखि खोलिकय चारूकात तकलाह। जखन आमक पत्ता मे नुकायल कामदेव केँ देखलनि त हुनका बड़ा भारी क्रोध भेलनि जाहि सँ तीनू लोक काँपि उठल। तखन शिवजी तेसर नेत्र खोलि देलनि, हुनका देखिते देरी कामदेव जरिकय भस्म भ’ गेलाह।
९. जगत भरि मे बड़ा हाहाकर मचि गेल। देवता डरा गेलाह। दैत्य सुखी भेल। भोगी लोक कामसुख केँ याद कय केँ चिन्ता करय लागल आर साधक योगी निष्कंटक भ’ गेलाह।
जोगी अकंटक भए पति गति सुनत रति मुरुछित भई।
रोदति बदति बहु भाँति करुना करति संकर पहिं गई॥
अति प्रेम करि बिनती बिबिध बिधि जोरि कर सन्मुख रही।
प्रभु आसुतोष कृपाल सिव अबला निरखि बोले सही॥
योगी निष्कंटक भ’ गेलाह। कामदेव केर स्त्री रति अपन पतिक ई दशा सुनितहि मूर्च्छित भ’ गेलीह। कानैत-खिझैत और भाँति-भाँति सँ करुणा करिते ओ शिवजी लग गेलीह। अत्यन्त प्रेमक संग अनेकों प्रकार सँ विनती कय केँ हाथ जोड़िकय सामने ठाढ़ भ’ गेलीह। शीघ्रहि प्रसन्न भेनिहार कृपालु शिवजी अबला (असहाय स्त्री) केँ देखिकय सुन्दर (ओकरा सान्त्वना दयवला) वचन बजलाह।


text:
नवरात्राक शुभकामना: कलशस्थापनाक विशेष दिवस पर
कलशस्थापनाक दिन आइ समस्त मैथिल एकताक कलश केर स्थापना करैत आपसी खण्डी-बुद्धिरूपी दानवक संहार केर संकल्प लैत आगामी समय में शक्तिस्वरूपा बेटी लेल कहियो किनको सौदाबाजी केँ मंजूर नहि करबाक वचनबद्ध बनी, केओ किनको बेटी केँ अपन घर केर बधुक रूप मे गृहप्रवेश करेबाक लेल कहियो माँगिकय कोनो द्रव्य ग्रहण नहि करब – निर्लोभ भाव सँ हुनका मे मातृशक्ति केर दर्शन करब – लक्ष्मीरूपा पुतोहु केँ मान्यता प्रदान करब, युवा लोकनि अपन विवाहकाल मे साक्षात् पार्वतीरूपा पत्नीक पाणिग्रहण करबाक कल्पना करैत सदिखन ईश-शरण मे रहैत दुनू प्राणी एहि पृथ्वी पर सुन्दर मनुष्यलोक आ जीवलोक केर निरन्तरता हेतु प्रतिबद्ध बनब – यैह किछु अनिवार्य वाञ्छित धर्मक संग समस्त संकल्प केँ आदरभाव सँ अपनाबैत समस्त संसारकेर कल्याण करबाल लेल कृतसंकल्पित होयब।
आउ, आजुक भक्तिमय समय मे पहिल दिन भगवतीक प्रथम रूपपर चर्चा करी:
१. शैलपुत्री
वन्दे वाञ्छितलाभाय चन्द्रार्धकृतशेखराम्।
वृषारूढां शूलधरां शैलपुत्री यशस्विनीम्॥
माँ दुर्गा अपन पहिल स्वरुप मे ‘शैलपुत्री’क नाम सँ जानल जाइत छथि। पर्वतराज हिमालयक घर पुत्रीक रूपमे उत्पन्न भेलाक कारण हिनकर इ नाम ‘शैलपुत्री’ पड़ल छल। वृषभ-स्थिता एहि माताजी केर दाहिना हाथमे त्रिशुल और बायाँ हाथमे कमल-पुष्प सुशोभित अछि। यैह नव दुर्गामे प्रथम दुर्गा छथि।
हे माँ, कल्याणमयी बनू। जगत्जननी माँ जगदम्बाकी जय!


text:
(पंचतंत्र केर कथा, अनुवादः प्रियशील नारायण चौधरी, कक्षा-८, बीकेवीएम, विराटनगर)
एगो जुलाहा अपन करघा के बनबै के लेल लकड़ी लै ल’ जंगल गेल छेलै त ओकरा एगो मोटका गाछ देखेलै ओर अप्पन कुल्हाडी चलेनाइ सुरु कैर देलक। तेखने ओ वृछ पर सँ प्रेत के आवाज एलै – “ए मुर्ख, एकरा नै काट, गाछ पर हमर घर अइछ।’’
“तोहर घर छौ त कि करियो हम? आखिर मे हमरो तँ जाकऽ अप्पन करघा बनेनाइ य।’’ जुलाहा कहलकै।
“देख भाइ तु हमर घर के नष्ट नै कर। ओकर बदला मे हम तोरा एगो वरदान दै छियो।‘’ प्रेत कहलकै।
“वरदान!” जुलाहा के हाथ रुइक गेल।
“हँ वरदान”। प्रेत कहलकै – “तु जे चाहे माँगी ले”।
“यदि एहेन बात छै त हम घर जा क’ अप्पन भाइ एवं मित्र सँ पुइछ क अबै छि”। किछु सोइच कऽ कहलकै।
जुलाहा अप्पन गाउँ वापस एलै। गाउँ मे घुइसते ओकरा नाई भेटलै। जुलाहा ओकरा सब चिज बताकऽ पुछलकै – “आब तुहि बता भाइ कि हम ओ प्रेत स कि मन्गिए”।
नाई कहलकै – “भैया, यदि किछो मन्गनाए छै त राजपाट मान्गिलिय, जै स’ तु राजा बैन जेभी आ हम तोहर मंत्री। अहि प्रकारे दुनु मित्र आन्नद स रहब”।
जुलाहा के नाई के बात सुनिकऽ बहुत खुशी भेल, लेकिन जुलाहा सोचिलकऽ जे अप्पन पत्नी सँ सेहो पुछि लै छी।
लेकिन ओकर मित्र नाई कहलकै- “भाई औरत सबके बुद्धि मोटका होइत छै, ई बात याद रखिय, जत’ स्त्री सल्लाहकार होइत छै, उदंड बालक होइत अइछ, ओ घर अवश्य नष्ट भ जाइत अइछ”।
लेकिन जुलाहा अप्पन मित्र के बात नै मानलक। ओ अप्पन कन्या के पुरा बात बतेलक आ पुछलकै जे – “आब अहाँ बताओ जे हम ओकरा सँ कि माँगु? हमर मित्र नाई कहय रहल छै जे ओकरा सँ हम राज्य मन्गिए। हम कि मन्गिए?”
“हे स्वामी! अहाँ के पत्ता नै य जे कहियो भी छोट जाति सँ सल्लाह नै लेबाक चाहिँ। तहन हमरा ई राज–पाट के कि ग्यान? अगर हमरा भेट सेहो गेलै त हम सब ओकरा चलेबै केना? तेँ अहाँ ओ प्रेत सँ कहबै जे हमरा दुगो बाहिँ और एकटा शिर द दिय, जैसँ अहाँ दुनु दिस मुहँ कैर कऽ दुगुना कपडा बुनि सकि। इ प्रकारे हमर सबके आम्दानी सेहो दुगुना होइत”।
जुलाहा पत्नी के बात सुनिक बहुत खुश भेलै। नाई के बात सुनिक ओ प्रेत लग जाक कहलकै – “हे प्रेतराज! हमरा दुगो बाहिँ और एगो सिर और दँ दिय”।
जुलाहा के दुगो सिर और चाइर गो बाहिँ भ गेलै। जुलाहा खुशी खुशी घर वापस आइब रहल छेलै, त रस्ता मे लोग सब ओकरा राक्षस बुझिक ईटाँ और पत्थर लक मार लगलै। अहि प्रकारे जुलाहा रस्ते मे लोक सब के द्वारा मैर गेल।
“तैँ त लेखक कहै छेतिन जे यदि अप्पन बुद्धि नै काज करैय त कोनो बुद्धिमान सँ सल्लाह लय मे कोनो हर्ज नहि”।


text:
जुलाई २, २०१५. मैथिली जिन्दाबाद!!
आउ आइ भेटी एकटा एहेन महान् शख्स सँ जे असगरे दुनियाक एकटा मुख्य विकासशील भाषाक स्थापित करबाक लेल संघर्ष कय रहला अछि। ओना तऽ बाजार-मूल्य अनुसार मैथिली सँ बहुत बेसी आगाँ भोजपुरी अछि, आ एकर लोकप्रियता मैथिली केँ बहुत पाछाँ छोड़ि विश्व केर कतेको देश धरि अपन प्रखर विस्तार कय चुकल अछि, तथापि साहित्यिक सृजना आ आधारभूत विकास मे एखनहु भोजपुरी मैथिली सँ बहुत पाछाँ छूटल अछि।
मैथिली आ भोजपुरी भाषा केँ सखि-बहिनक भाषा सेहो मानल जाइत अछि। भोजपुरीक विस्तार मैथिली पर काफी हद तक हावी अछि सेहो कहि सकैत छी। भाषाक लोकप्रियता लेल फिल्म आ गीत-संगीतक श्रव्य रूप भोजपुरीक प्रबल हेबाक कारण मैथिली क्षेत्र मे सेहो ई अपन अलगे धूम मचा रहल अछि। ताहि पर सँ लोक-लुभावना मादक – मनमोहक खूल्लापन आ हल्कापन भोजपुरी भाषाकेँ बहुसंख्यक अनपढ-गँवार आ सामान्य जनस्तर मे स्वत: बेसी लोकप्रियता प्रदान करैत अछि।
एतय हम सब चर्चा करब फेसबुक समान तीव्र गति सँ लोकप्रिय बनि रहल सामाजिक संजालक – जाहिठाम भाषिक स्वतंत्रता आ मातृभाषा सँ प्रेम सेहो एकटा विशिष्ट छवि निर्माण कय रहल अछि। फेसबुक केर संसार मे अपन लोक केर कमी नहि। अहाँ जे लिखैत छी से सब जुड़ल मित्र आ हुनका संग जुड़ल मित्र आ ताहि तरहें एकटा विशाल पाठकवर्ग ओहि लेखनीकेँ पढैत छथि। एहि फेसबुक पर वर्तमान समय धरि मैथिलीक डंका बाजि रहल अछि। मुदा भोजपुरी भाषा केर लोकप्रियता अन्यत्र रहितो सामाजिक संजाल समान सार्वजनिक मंच पर न्युनतम लेखनी होइत देखि ‘श्री राजेश सिंह’ एकटा एहन बीड़ा उठेलनि जेकर सकारात्मक परिणाम आब देखय लेल भेटय लागल अछि। हिनकर नित्य आह्वान पर लाखों भोजपुरी भाषी जे फेसबुक पर सक्रिय छथि ओहो सब भोजपुरी भाषाक लेखनी साहित्य दिशि ध्यान देमय लगला अछि।
आइ राजेश सिंह अपन भोजपुरिया भेष-भुषाक संग आह्वान केने छथि ‘जय भोजपुरी! जिया भोजपुरी!! हमार मातृभाषा भोजपुरी तऽ कहिये से हऽ!!!’ हुनकर एहि तस्वीर केँ कतेको अन्य भोजपुरी भाषी लोक अपन-अपन वाल पर सेहो स्थान देने छथि। लेखनी साहित्य केँ बढावा देबाक संग-संग भाषा प्रयोगक मात्रा बढेबाक कार्य लेल हिनका सँ समस्त मैथिलीभाषी केँ प्रेरणा लेबाक चाही। भाषा टा पहिल आधार होइत छैक पहिचानक विशिष्टताक, एकर संरक्षण ताहि लेल अनिवार्य अछि।


text:
विचार-विमर्श
दहेज मुक्त मिथिला (फेसबुक समूह) पर एक सँ बढिकय एक विद्वान् ओ विदुषीक उपस्थिति अछि आर एतय सदिखन कोनो न कोनो उच्च महत्वक विषय पर विमर्श होइत रहैत अछि। जतबा सक्रिय पुरुष लोकनि छथि, ओतबा सक्रिया महिला लोकनि सेहो देखाइत छथि। एना बुझाइत रहैत अछि मानू याज्ञवल्क्य आ गार्गी बीच जनकक सजल दरबार मे शास्त्रार्थ चलि रहल हो।
ग्रुपक मर्यादापालक प्रवीण नारायण चौधरी द्वारा काल्हि एकटा विचार राखल गेल छल – “कुलीन परिवार कदापि दहेज नहि मांगैत अछि। श्रोत्रिय ब्राह्मण आ कर्ण कायस्थ समुदाय एकर स्थापित उदाहरण छथि। क्षुद्र, लोभीक बाते छोड़ू!” एहि विन्दु पर कतेको रास प्रतिक्रिया आयल। कतेको लोक एहि बातक खंडन सेहो कयलनि। किछु लोक केँ दहेज मुक्त मिथिला मंच मे जातिवादक महिमामंडन होइत सेहो बुझेलनि। लेकिन ताहि सब सँ इतर जे विद्वत् वर्ग रहथि ओ पोस्ट केर सार्थकता केँ बुझैत गमैत अपन-अपन विचार देलनि। कहल जाइत छैक जे श्रेष्ठ आचरणक अनुकरण करी। मिथिला समाज मे दुइ समुदायक विशेष उल्लेख करैत ‘कुलीनता’ केर निशानी दहेज मुक्त होयबाक विन्दु पर एतेक प्रतिक्रिया भेटब मिथिला समाजक संवेदनशीलता केँ झलकबैत अछि। एहि विषय पर मैथिलीक श्रेष्ठतम् गीतकार सियाराम झा सरस सेहो विचार देलनि अछि जे प्रकाशन योग्य बुझायल, ई पढिकय बहुतो लोक केँ एकटा मार्गदर्शन भेटब निश्चित अछि।
प्रिय प्रवीण,
हम स्वयं सोलह आना शुद्ध नहि छी एहि विषय मे। अबोधहि मे इच्छाक विपरीत विवाह कराओल गेल छल। पछाति होशगर भेलापर तीन तरहेँ तकर प्रायश्चित्त केर चेष्टा कयल :-
- बिगत पाँच दशक सँ एहि तिलक-दहेजक विरोध मे लिखैत आबि रहल छी । मोन पाड़ू – ”डेढ़ लाखमे डाकदर आ लाख टके इंजीनियर, लिय’ लिय’ परफेस्सर पचहत्तरिए हजार मे यौजी!!” अथवा “एक आदर्श वियाहमे बरियाती हमहूँ गेलिऐ…” अथवा “अपरेशन दुलहा एस्टारम: भजकलदारम – भजदिलदारम्…” अथवा “एहेन इस्पेशल कनियाँ देखलौं ने सुनलौं हे, भी.आइ.पी. कनियाँ ! कनियाँ निकललै साबा सेर….हे….” इत्यादि। तहिना कैक गंभीर कविता-कथा मे सेहो एहि समस्या केँ राखि विमर्श प्रस्तुत कयल। से औखन चालू अछि।
- जेठ बालकक विवाह आहाँ क लागिये मे कराओल, वर आ डरेबरसहित पाँचगोटे गेल रही राँची सँ पटना। विवाहक प्रातःकाल दुरागमन करौने आबि गेलहुँ। बालक हमरहु गुरु निकललाह जे, जे धोती-कुरता पहीरि वियाहल गेलाह, से पर्यंत ओतहि फेरि घर अयलाह।
- बेटीक वियाह लेल ततबा शुद्धताक निर्वाह नै भय सकल…तकर कचोट अछि !
मुदा असल बात जे कहबाक छल, से ई जे :- डा.सुभद्र झा अपन पत्रोत्तर शैलीक विख्यात पोथी “नातिक पत्रक उत्तर” मे मनु महाराजक संदर्भसँ लिखने छथि जे प्रकृति-पुरुषक सम्मिलन सहजात स्वाभाविकता थिक, ठीक ओहिना जेना गाय-साँढ़क मिलन। एहि क्रिया मे तिलक-दहेजक अवरोध जे क्यो ठाढ़ करैछ, से अस्सी हाथ नर्क मे जाइछ (किएक तँ ओकर तँ प्रथमहिं इहलोके बिगड़ि जाइत छैक, तखन परलोकक की हाल हेतैक, से सोचबाक थिक) !!
हमसब एहने पतनशील समाजक हिस्सा थिकहुँ ! मुदा दर्शन तैयो झारब–“अहं ब्रह्मास्मि…..!”


text:
हावड़ा. मैथिली संविधान केर आठम अनुसूची मे शामिल कयल गेल. ई मिथिलाक जनमानस लेल बड़का उपलब्धि छल. ई ओ अधिकार छल जे भारतीय लोकतंत्र केर विशेषता आ जन अधिकार केर रक्षा आ सांस्कृतिक अक्षुणता केर गवाही देइत अछि. बेलूड स्थित मैथिल संस्था मिथिला सेवा समिति द्वारा मैथिली कें अष्टम अनुसूचि मे दर्ज होयबाक अवसर पर साहित्यिक सभक आयोजन कयल जायत. समितिक अध्यक्ष राजीव रंजन मिश्र मिथिमीडिया कें जनओलनि जे मैथिली साहित्यिक गोष्ठीक आयोजन कयल जायत जाहि मे महानगर ओ उपनगरीय मैथिली साहित्यकार ओ विज्ञजन भाग लेताह. समितिक मीडिया प्रभारी प्रकाश झा केर अनुसार आयोजन दिनांक 25.12.2012 (मंगलदिन) कें बेरुपहर 02:00 बजे सं समितिक कार्यालय विद्यापति भवन, बेलूड़ मे कयल गेल अछि.
(Report: मिथिमीडिया ब्यूरो)
(Report: मिथिमीडिया ब्यूरो)
Tags: हालचाल


text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jnjmanu@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
मंगलवार, 10 जनवरी 2012
''गर्भ में बेटी ''
तू नै करबें ता करते के हमरा पर दया हमर गै माँ ,
हम ता तोरे छि छांह ,राखो दे एही जग में पाँव ,
अछि मन में लालसा बहुत देखि दुनिया केर रंग ,
रहब तोरे हम संग ,करबैन किनको ना तंग ,
निर्मोही छथि दाई, बाबा, आ बाप ,
कतेक केलो बिनय कतेक केलो बिलाप ,
नै अछि कोनो एही जग में हमर सहारा हे गै माँ ,
तू नै करबें ता करते के हमरा पर दया हे गै माँ ,
जहिया पढ़ब, लिखब पोथी भाईऐ के पढ़ी लेब ,
छोरल भैया के आइंठ खाई हम जीबन जीबी लेब ,
खुजे दे त हमर आँखी एक बेर हे गै माँ ,
करब उजागर नाम हम पुरखा के, हैत नै देर हे गै माँ ,
कनी सोचहिं चिंतित भये हेते ज्यौं केवल बेटा ,
लेती ना जनम बेटी ता ऐ बेटा कतए सां एता ,
स्व स्नेह
'' रूबी झा ''
1 टिप्पणी:


text:
–उग्रनाथ झा
*मिथिला में दिपोत्सव*
—————————————
धर्म ,कर्म के निमाहै में मिथिला सतत अग्रणी रहल अछि। कोनो उत्सव हो आ ओहिमे धार्मिक दृष्टिकोण समाहित नहि हो एहन संभव नहि भ सकै छै । चाहे आधुनिके प्रचलन के ल ली त देखब जे विवाह दिवसक साल गिरह हो वा जन्म दिवस साल गिरह ओहि दिन भोरे भोर पूजा पाठ के स्थान देल जाएत छैक । एहन जे धार्मिक भावना सं ओतप्रोत मैथिल ओ दीयाबाती के उत्सव में पछुआएल कोना रहत । जखन की हमरा सभ के सांस्कृतिक विरासत रहल अछि जे नित सायंकाल गोसाउनि आ तुलसी चौरा लग दीप जराय सांझ दैत छि । एहन परंपरा के सेवक भला कतौ पछुआएल रहैथ जखन की पुरा हिंन्दु धर्मावलंबी संग संग सिक्ख जैन बौद्ध सभ अपन आराध्य के स्तुति करैत दीप प्रज्ज्वलित करैत होथि ।
मिथिला में ई पाबनि दीयाबाती के नाम सं जानल जाएत छैक। ओना त एकरा संबंध में बहुत तरहक पौराणिक कथा छैक ।मुदा मिथिला में ई पाबनि मैथिल रीति रीवाज के अनुसार मनाओल जाएत छैक ।दिवस के आगमन के आभास त सहजहि होमय लगैत छैक जहन टोल पड़ोस सभ मे झाड़ पोछ होमय लगैत छैक । घर आंगन के कहय बाट घाट तक झलकय लगैत छै । दीयाबाती दिन त घर आंगन के विशिष्ट कला अहिपन सभ सँ सजाएल जाएत छैक । ओना आब एकटा विकृति दृष्टिगोचर अछि जे परंपरागत अहिपन के स्थान आधुनिक रंगोली लेने जा रहल अछि । रंगोली देखबा में त बड मोनमोहक मुदा एकटा धरोहरक हंता त जरुर बनै छै । एहि दिन जगत जननी के गृह आगमन के अवसर पर समस्त घर आंगन बाट घाट के दीप सं प्रकाशित कैल जाएत छैक । जेकर शोभा अति रमणीय होइत छैक । एहि दिन घरक गोसाउनि के घर और दरिद्रता आ विपन्नता के स्वामी दरिद्रा के बाहर कएल जाए छैक । एहि में पुरूष आ स्त्रीगण दूनुक सहभागिता छै । जे मिथिला में नारि के वास्तविक स्वायतता , स्थान मान सम्मान के द्योतक छैक , जे देशक अन्य क्षेत्रक लोक लेल अनुकरणीय छैक ।यत्र नार्यस्तु पूज्यन्ते रमन्ते तत्र देवताः। यानि मैथिल मनसा वाचा कर्मणा में एकरूपता करैत छथि। सर्व प्रथम स्त्रीगण में जे घर श्रेष्ठ हेती ओ पारिवारिक कल्याणक निमित्त धानक गंभरा,दूबि , जल लय आंचर खुटक सहारा सं गोसाउनि घर करैत छैक जाहि मे “अन्न धन लक्ष्मी घर होउ,दरिद्र बाहर जाउ” के उच्चारण करैत छथि । तत्पश्चात पुरुष वर्ग में श्रेष्ठ द्वारा ख’र के बनाओल ऊक जाहि के बीच संठी घोसियाय पांच बन्हन तखन चौमुख ख’रक पुल्ली द पुनः दूटा बन्हन यानि की कुल सात बन्हन देल जाएत छैक ।ओहि उक के गोसानिक सोझा प्रज्ज्वलित कलश दीप पर पजाड़ी बाम हाथ में गंभरा आ दहिन हाथे धधकैत ऊक ल अनधन लक्ष्मी घर होई, दरिद्र बाहर होई पढ़ैत तीन बेर घर बाहर भीतर करैत बेरा बेरा सभ कोठली आ आंगन सं दरिद्रा के विदाई आ भगवति आगमनक स्वागत करैत छथि । अंततः ओहि उक के गामक कात में वा चौबटीया पर जरा के खत्म करैत छथि । आ ओकर बीचक बाचल संठी निकाल क भगवती घर मे रखै छथि जतय पूर्व सं डगरा राखल रहै छै। जाहि सं घरक महिला भोरहरीया में उठि डगहर (संठी सं डगरा पिटनाए)दैत छथि ।गोसाउनि घर भेलाक बात घरक सभ पुरूष अपन अपन उंक पजारि भांजै छथि । जतेक कोठली के चार रहै छै सभ पर उक बान्हि के देल जेबाक मान्यता छैक । जे सम्पन्नता कारक मानल जाए छै । उक आ गेनी भजबाक संबंध में इहो कहल जाएत छैक जे पितृपक्ष में जे पितर पृथ्वी लोक पर आयल रहैत छथि ओहो एही दिन एहि ऊक के प्रकाश में अपन स्वस्थान प्रस्थान करैत छथि। संगहि एहि दिन समस्त ज्ञात देवी देवता के नाम सं दीप जराओल जाएत छैक। जे अज्ञानता रुपी अंधकार पर ज्ञान रूपी प्रकाश के विजय के प्रतीक मानल जाए छैक। पूर्व में एहि दिन सेठ साहुकार व्यापारी वर्ग सभ धन्य धान्य सुखदाई श्री लक्ष्मी गणेश पूजन सरस्वती स्वरुपा खाता बही ,तिजोरी , दंड तुला पूजन करैत छलाह। मुदा आधुनिक समय में लक्ष्मी गणेश पूजा घर घर में होमय लागल , से सुखद संदेश कहल जा सकै छै । गाम गाम में सार्वजनिक रूपे काली पूजा के स्थान से हो रहल अछि एहि दिन गेनी (कपड़ा के गेंद के तार सँ बान्हल) भजबाक से हो विधान छैक ।पूर्व में लोक त बांसक कांच करची में बांसक सुपती गाथि क ओहि मे आगि लगा ओकरा भंजबाक से हो आनंद लैत छल । मुदा आब ई परंपरा विलुप्ती के कगार पर अछि। ने आब ओ देवी ने ओ कराह कहबाक तात्पर्य जे ने ओतेक आफरात बांस आ ने ओहेन भजिनिहार ।आब त दीपो के संख्या कम भेल जा रहल छैक सभक जगह विकासवादी असर देखना जाय छै , देशी विदेशी विद्युत बल्ब सभ सं घर आंगन चकमका जाए छै मुदा ओ सौम्यता / भव्यता के अभाव तखटकै छै ।मुदा आतिशबाजी क्रिड़ा में बच्चा सभ के विशेष आनंद अबैत छैक ओ सभ गेनी , फटक्का, छुड़छुड़ी आ विभिन्न प्रकारक रवाईस छोड़बाक चपलता एहि उत्सव में चान लगा दैय छैक। रवाईस छुटवाक आभास सं मन आशंकित त रहै छै मुदा उल्लास के आगा आशंका विलुप्त भय जाए छै ।
सभ परिप्रेक्ष्य के समेकित क कहि जे चारू तरफ लुकझुक करैत दीप केँ लौ , विभिन्न कलाकारी संग भंजाएत गेनी , उंक , धरती सं आकाश धरि छुटैत रवाईस आ रंग बिरंगक विस्फोटक आवाज त सहजहि आनंदक चरम दर्शन करा दैत छैक । संगहि जड़ैत दीप जे घनघोर अन्हार सं संघर्ष करैत प्रकाश प्रसारित करैत प्रेरणादैत छैक जे विकट सं विकट परिस्थिति में सकारात्मक सोच आ मुस्कान के संग संघर्ष करैत रहुं ,लाख झंझावात हो मुदा अडिग रहुं अविचल रहुं । विजय जरुर होएत, लक्ष्य जरूर भेटत।
एहि प्रकारे ई दीपोत्सव के त्योहार मानव जीवन में धर्म, कर्म , लगनशीलता के पाठ पढ़ा साल भरि लेल उर्जान्वीत करैत छैक ।


text: पटना। फरवरी मे प्रस्तावित तीन दिवसीय ग्लोबल मीट क उदघाटन नेपाल क प्रधानमंत्री करताह। एहि सम्मेलन मे बिहार ब्रांड क रूप में नजरि आउत। एहि सम्मेलन मे भाग लेबा लेल दुनिया भरि स करीब एक हजार लोक बिहार आबि रहल छथि। एहि सम्मेलन क उदघाटन 17 फरवरी कए होएत आ समापन 19 फरवरी कए होएत। एहि सम्मेलन मे साक्षरता पर व्याख्यान, एनजीओ फोरम, बिहार क उत्पाद क प्रदर्शनी आ बिहार क प्रगति पर शोधकर्ता क प्रजेंटेशन होएत। एहि मे विजन आफ ए न्यू बिहार पर अपन-अपन क्षेत्र क सुविख्यात हस्ती विचार रखताह। फिलहाल राज्य सरकार क मदद स बिहार फाउंडेशन द्वारा ग्लोबल मीट क तैयारी कैल जा रहल अछि। एहि सम्मेलन मे मुख्यमंत्री नीतीश कुमार प्रवासी बिहारी कए बिहार स जोडि रखबा लेल बिहार चौपाल नाम स सोशल नेटवर्किंग क सुविधा क शुभारंभ करताह। एकर माध्यम स फेसबुक क तर्ज पर प्रवासी बिहारी आब एक-दोसर स अपन भावना बांटि सकताह।


text:
सहरसा। 09 दिसम्बर। जिला केँ सौरबाजार प्रखंड अंतर्गत उत्क्रमित मध्य विद्यालय तीरी मे कला जत्था टीम द्वारा बाल बिआह व दहेज प्रथा उन्मुलन लेल चैल रहल जागरूकता कार्यक्रम केर आयोजन कायल गेल। जिला सचिव महेन्द्र प्रसाद कहलनि कि सौरबाजार प्रखंड केर सभ पंचायत मे कला जत्था टीम द्वारा प्रचार प्रसार कायल जे रहल अछि।
जिला सचिव कहलनि कि बिहार सरकार के जनशिक्षा निदेशालय क' आगामी 21 जनवरी क' मानव श्रृंखला केर नोडल एजेंसी बनाओल गेल अछि। शराब बंदी केर तर्ज पर बाल बिआह आओर दहेज प्रथा ल'क' आगामी 21 जनवरी क' मानव श्रृंखला बनाओल जायत। संगहि आम जनता क' सेहो जागरूक कायल जायत कि 18 बरख सँ कम उम्र मे बेटी आओर 21 बरख सँ कम उम्र मे बेटाक बिआह करब सही नहि अछि।


text:
मिथिलाक जीवित विद्यापतिः मधुकान्त झा ‘मधुकर’ केर ९३ वर्ष पूरा
आइ १९ जनबरी, २०१६ पं. मधुकान्त झा ‘मधुकर’ अपन ९३वाँ बसन्त पूरा कएलनि अछि। एहि अवसर पर नीलकंठ कमरथुआ संघ, चैनपुर आयोजनपूर्वक श्रेष्ठ स्रष्टाक सम्मान करबाक नियार केलनि अछि।
एक अप्रतिम शिव-भक्त आर संस्कृत एवं मैथिली भाषा-साहित्य केर स्रष्टा पंडित मधुकान्त झा ‘मधुकर’ केर जन्म एक साधारण गृहस्थ परन्तु अत्यन्त शिक्षित-सुसंस्कृत ब्राह्मण परिवार मे १९ जनबरी, १९२४ ई. केँ भेलनि। हिनक पिता स्वरूपलाल झा आ माता छेदनी देवी केर निरंतर प्रयास सँ शिक्षा-दीक्षा पूर्ण कयलनि तथा शिक्षक बनिकय लोकप्रियता हासिल कएलनि। अपन शिक्षण पेशाक संग लेखन मे सेहो महारत हासिल करैत कतेको रास रचनाक प्रकाशन सेहो करौलनि, आरो कतेक रास रचना हाल धरि अप्रकाशित छन्हि।
अपन गाम केर पारंपरिक धर्म-संस्कृति केँ संवर्धन-प्रवर्धन हेतु नीलकंठ कमरथुआ संघ केर स्थापना कएलनि। प्रत्येक वर्ष गाम सँ सुल्तानगंज होएत बाबा बैद्यनाथधाम तथा बाबा वासुकिनाथ धरिक कामर यात्रा केर संचालन भेल जे आइ धरि ओहि इलाकाक सर्वथा राष्ट्रीय आयोजन समान मनाओल जा रहल अछि। सैकड़ो श्रद्धालू गंगाजल सँ भरल कामर लेने धाम धरिक यात्रा महामंत्र हरे राम हरे राम राम राम हरे हरे – हरे कृष्ण हरे कृष्ण कृष्ण कृष्ण हरे हरे केर कीर्तन जाप करैत जाएत छथि। भोर आर सांझ केर पड़ाव पर हिनका लोकनि द्वारा विद्यापति, मधुप, मधुकर आदि महान सर्जक लोकनिक गीतकार केर शिव-भजन गाबैत माहौल केँ भक्तिमय बनौने रहैत छथि। ई छटा एखनहु माघ पूर्णिमा सँ आगामी सात दिन धरिक कामरियाक बाट मे देखबा लेल भेटैत अछि। एहि सबहक संस्थापक मधुकर बाबा केर आइ ९४वाँ जन्मदिन थीक जाहि अवसर पर चैनपुर (सहरसा) गाम मे समारोहक आयोजन कैल गेल अछि।
बाबाक शिष्य व अनुगामी लोकनिक भीड़ भोरे सँ गाम मे आयब शुरु भऽ गेल अछि ई जानकारी हिनक दोहित्र संस्कृत विद्वान् तथा शोधार्थी दिल्ली सँ मैथिली जिन्दाबाद केँ करौलनि अछि। ओ जानकारी करबैत कहलैन जे आइ सौंसे इलाकाक लोक मे आध्यात्म सँ जुड़ाव केर एकटा मुख्य स्रोत मधुकर बाबा केँ मानल जाएछ। संगहि समाजसेवा मे सेहो बाबाक योगदान अविस्मरणीय अछि। केकरो बच्चा अशिक्षित नहि रहि जाय, ताहि प्रति पूर्ण संकल्पक संग अपनहि लंग राखिकय निर्धन सँ निर्धन छात्र तक केँ शिक्षा दियौलनि। आइ बाबाक शत-प्रतिशत शिष्य देश भरि मे उच्च स्थान पर कार्यरत छथि आर बाबा प्रति अनुराग मे किनको कहियो कमी नहि देखल गेल। कतेको रास शिक्षक, प्रोफेसर आदि बाबाक सिखायल गुर अनुरूप अपनो लब्ध-प्रतिष्ठित स्थान पर सुशोभित होयबाक सुख बाबा केँ सेहो अपन आजन्म तपस्याक फल स्वरूप देखाएत रहल छन्हि, कहैत छथि कुमुदानंदजी।
मैथिली जिन्दाबाद केर संपादक प्रवीण नारायण चौधरी अपन स्मृति बाबा संग पहिल भेंटक किछु एहि तरहें याद करैत छथि, हुनक गाम कुर्सों सँ सेहो सैकड़ों कीर्तनिया कमरथुआ ‘जय सीताराम जय जय सीताराम’ केर महामंत्रक जाप करैत माघ पूर्णिमाक दिन जल उठबैत ५ दिन मे बाबाधामक यात्रा तय करैत अछि, आर एहि तरहें मधुकर बाबाक समूह संग भेंट होएत रहब सौभाग्य होइछ। परंच जखन स्वयं बाबा कतहु-कतहु ठाढ भऽ कय पैदल चलि रहल कमरिया सब केँ भैर आँखि देखैत छथि तऽ एना लगैछ जेना कि मानू स्वयं शिव आबिकय कमरथुआ केँ आशीर्वाद दैत उत्साह बढा रहल होइथ जे आब धाम बेसी दूर नहि अछि, बस चलैत चलू – चलैत चलू!! बाबाक बनायल कइएक भजन केर गान सेहो सुमधुर लगैछ। हुनक एक भजन “डिम डिम डमरू बजाबय छय हमार जोगिया” तऽ सदिखन कंठे मे रहैछ कमरथुआ सबहक।
१९६८ सँ १९७४ धरि मधुकर बाबा आकाशवाणीक पटना केन्द्र मे सेहो अपन योगदान प्रवचन विभाग मे देलनि। हुनकर श्रोता ओना तऽ एक सँ बढिकय एक लोक छलाह लेकिन ताहि समयक सर्वाधिक लोकप्रिय जननेता कर्पुरी ठाकुर हुनक देल नित्य सीख केँ ग्रहण कएनिहार नियमित श्रोता मे सर्वाधिक चर्चत छलाह। १९४८ मे कहरा प्रखंड केर उद्घाटनकर्ताक रूप मे सेहो मधुकर बाबा केँ स्मरण कैल जाएछ।
बाबाक प्रकाशित रचना मे समाज सौगात, नवीन नचारी, अभिनव नविन नचारी, मधुकर माधुरी, नीलकंठ मधुकर पदावली शामिल अछि। तहिना नारद भक्ति सूत्र केर मैथिली अनुवाद संग समाचरित शंकराचार्य प्रश्नोत्तरी एवं मधुकर नीलकंठ षटकम् (संस्कृत) आ नीलकंठ एकादशत्व (संस्कृत) सेहो प्रकाशित रचना मे शामिल अछि।
पंडित मधुकर १९७१ मे नीलकंठ कमरथुआ संघ केर स्थापना बनगाँव बाबाजी कुटी पर केलनि आ ओहि ठाम सँ हुनकर शिवभजन आ नचारीक संग देवी भजन इत्यादि ख्याति प्राप्त कएलक।
आइ हुनक ९३ वर्ष पूरा भेला पर समस्त मिथिलावासी मैथिली आ संस्कृत साहित्य केर क्षेत्र मे उल्लेखनीय योगदान हेतु हुनका कोटि-कोटि शुभकामना दय रहल अछिः “जिवेद शरदः शतम्”।


text:
पूर्णिया आओर आब अररिया जिला क औराही हिंगना गांव मे 4 मार्च 1921 मे जनमल फणीश्वर नाथ रेणु 11 अप्रैल, 1977 कए पटना क एकटा अस्पताल मे अंतिम सांस लेलथि। हुनकर पुण्यतिथि पर प्रस्ुतत अछि गिरिद्र नाथ झा क ब्लाग अनुभव स लेल गेल इ आलेख – समदिया
“कहानी क सब पात्र ओहि सड़क पर हमर बाट ताकि रहल छल। भले ही सड़क धूल उड़ा रहल छल, मुदा ओहि धूल मे सेहो हमर मन फूल खोजि रहल छल। औराही, तों आब सेहो हमर दिल क इकलौता राजा छैं..तोंहि छैं, जेकरा स हम किछु नहि नुकबैत छी। इ बताबह जे की आब सेहो डॉक्टर प्रशांत आओर जितेंद्र सब सांझ हमर घर क बरामदा पर अबैत छथि…”
नींद टूटैत अछि, हम कानपुर मे अपन कोठली मे अपना कए पबैत छी। भोर क तीन बाजि रहल अछि, तारीख 11 अप्रैल, दिन सोमवार। जोगो (योगो) कका क गप मन पडैत अछि जे “भोरका सपना सच्च होए छै” । कथा क दुनिया रचैत औराही स पूर्णिया, भागलपुर, पटना, बनारस आओर बंबई क चक्कर लगेलाक बाद, दुखित भेलाक बावजूद आत्मीयता आ शब्द स संबंध निभेनिहार फणीश्वर नाथ रेणु आइ सपना मे आएल छलाह। घुंघराला-लंबा केश क चमक बरकरार छल, मोट फ्रेम क चश्मा आइ सेहो हुनका पर फिट बैस रहल छल।
आइ संग मे लतिका जी सेहो रहथिन। ओ हमर घर क सबटा कोठली कए गौर स देखलथि फेर कहलथि- “हम त तोहर जन्म स छह साल पहिने ओहि ‘लोक’ चल गेल छी, फेर तोरा बेर-बेर हमर याद किया अबैत छौ ? ” लतिका जी मुस्कुरा रहल छलीह। कुर्ता आ धोती क सफेदी देखकए हम हुनकर मन मे गाम क तस्वीर देखए लगलहुं।
ओ सन 60 क पूर्णिया क जिक्र करै लगलाह, पूर्णिया त बस हमरा बहाना लागल, हम हुनकर गप मे हिंदुस्तान देखि रहल छलहुं। लतिका जी रेणु कए टोकलथि, “ अरे की भ गेल अहां कए, मुल्क बदलि गेल अछि। जेकर घर आएल छी, इ नव पीढि अछि, आपनेर जानि न कि…तुमीं बोका-मानुष…। अहां बेर-बेर विषयांतर भ रहल छी…।” मुदा रेणु चुप नहि भ रहल छलाह। रेणु लतिका जी कए पुचकारैत कहला- “आब चुप सेहो रहू, लतिका। आब त अहां सेहो आबि गेलहुं अछि हमरा लग मे। हम आब अहां कए बेसी समय देब। मुदा आइ कनि एकरा स गप करै दिय…अपन जिला क अछि, देखै नहि छी सब कोठली स माटी क सुगंध आबि रहल अछि। “
ओ हमरा कविता- कहानी स ऊपर ल जा रहल छलाह, मानू एकटा शहर, एकटा गाम, एकटा टोला सबकिछु एकटा मोहल्ला बनि कए हमर घर मे आबि गेल हुए। हमरा पता छल जे हुनका लपचू चाह (दार्जलिंग क चाह) पसंद अछि आओर लंबा गप क दौरान हुनका यैह चाह चाही, मुदा काल्हि भोरे ओ चाहक पत्ती खत्म भ गेल छल। लपचू क सब्सट्यूट क रूप मे हमरा लग लिप्टन क ग्रीन लेवल छल, हम अपन हाथ स फटाफट चाह बनेलहुं। चाह पीबैत हम रेणु क चेहरा देखि रहल छलहुं। ओ आखि मूंदि कए चाह क चुस्की लेलथि आओर हुनकर मुंह स बरबरस निकलि पडल- इस्ससस…। ओ हमरा चाह क अलग-अलग किस्म क बारे मे बतेलाह। ओ कहला जे एक बेर मुंबई मे ओ लोटा मे चाह बनेलथि आओर राजकपूर कए सेहो पियौलथि।
रेणु आइ हमरा लेल कथादेश रचि रहल रहल छलाह। हम अपन चुप्पी तोडि पूछलहुं- “ आइ धोती-कुर्ता त धक-धक-चक-चक सफेद लागि रहल अछि,” त ओ लतिका जी दिस इशारा करि देलथि। ओ कहला, इ हमर ‘अहिंसा लॉउंड्री’ छथि। हंसैत ओ इ टिप्पणी कहि रहल छलाह। हमरा हुनकर एकटा कविता मन पडि रहल अछि-
‘ सुना है जाँच होगी मामले की?’ -पूछते हैं सब
ज़रा गम्भीर होकर, मुँह बनाकर बुदबुदाता हूँ!
मुझे मालूम हैं कुछ गुर निराले दाग धोने के,
‘अंहिसा लाउंड्री’ में रोज़ मैं कपड़े धुलाता हूँ।
चाह कए ओ अमृत कहि रहह छलाह। लतिका जी कहलथि जे हुनकर किछु पैघ कमजोरी मे एकटा नाम चाह क सेहो अछि। हम छेड़बाक क अंदाज मे पूछल आओर कौन कौन कमजोरी अछि रेणु क, त ओ कहलथि – एकरा पर सेहो ओ कहानी लिख सकैत छथि, तुमी रेणु कए जानि पारबो न। हम कहलुहं -आब त अहां हुनकर संग ओहि ‘लोक’ मे पहुंच गेल छी, गुजारिश करब त ओ लिख देताह।
तखने रेणु चाह क प्याली टेबल पर रखैत कहला- की कहलहु, हम कमजोर कहानी लिखब..। फेर हम सब चहचहाकए हंसि पड़लहुं। ओ हमरा जार्ज बनार्ड शॉ क बारे मे बतेलाह। रेणु हुनका जीबीएस कहि रहल छलाह। ओ कहलाह जे जाहि प्रकार स अहां सब ब्लॉग पर अपन बारे मे लिखैत छी ने, तहिना हमरो इच्छा अछि मुदा “अपन बारे मे जखन कहियो किछु लिखए चाहलहुं – जीबीएस क मूर्ति उभरि कए सामने ठार भ जाइत अछि, आंखि मे व्यंग्य आओर दाढ़ी मे एकटा भेदभरी मुस्कुराहट लकए, आओर कलम रूक जाइत अछि। अपन बारे मे सही-सही किछु लिखब संभव नहि अछि। कियो लिख नहि सकैत अछि। अहां सब अपन प्रोफाइल मे अपने स केना लिखैत छी ? ”
आइ रेणु कए डॉक्टर प्रशांत आओर जितेंद्र सबस बेसी मन पडैत छथिन आओर हमरा कोसी। एहि बीच सोफा क दोसर कोन मे लतिका जी हमर पत्नी कए दुनियादारी बुझेबा मे लागल छलीह। ओ संबंध क प्रगाढता पर गप कहि रहल छलीह। रेणु दिस मुंह घुमबैत लतिका जी कहलथि- ‘’आब सोचैत छी त लगैत अछि, आइ स 33 वर्ष पहिने मृत्यु क कगार पर ठार एहन मरीज कए हम देखने छलहुं । ओकर सेवा केने रही। सेवा करैत-करैत इ मरीज कखन हमर डॉक्टर बनि गेल, हमरा पता नहि चलल। हम कहियो अपन बीच स्पेस कए जगह नहि देलहुं। दूरी सेहो हमरा लेल जगह बनबैत चल गेल।
रेणु खिड़की क बाहर देखलथि, आसमान मे अंतिम तारा भोर लेल व्याकुल भ रहल छल। चिड़िया क कनि कनि चहचहाट सुनाई द रहल छल। लतिका जी कए ओ कहलथि, “ चलबै कि नहि।“ विदा हेबाक गप सुनि हमर आंखि नोरा गेल। रेणु डपटैत कहलाह- “ की यार तौ सेहो.. ओना अबकी बेर जखन प्राणपुर जैब त जितन स पूछब जे की सचमुच सुराज आबि गेल अछि ओहि ठाम..? विदापत नाच क ठिठर मंडल क घर चुल्हा जडैत अछि बा नहि..”?
हम टकटकी लगौने ‘लतिका-रेणु’ कए देखए लगलहुं । हमर जुलाहा हमर घर आयल छल। हम अपन शबद-योगी कए देखि रहल छलहुं। जेना मैला आंचल मे डॉक्टर प्रशांत ममता क दिस देखैत छल न, ठीक ओहने हाल छल हमर। हम सेहो एकटक अपन ‘ममता’ कए देखि रहल छलहुं, – विशाल मैदान!… वंध्या धरती!… यैह अछि ओ मशहूर मैदान – नेपाल स शुरु भ कए गंगा क कछैर तक – वीरान, धूमिल अंचल. मैदान क सूखल दूइब मे चरवाहा सब आगि लगा देलक अछि – पंक्तिबद्ध दीप – जइसन लगैत अछि दूर स. तड़बन्ना क ताडक फुगनी पर डूबैत सूरज क लाली क्रमश: मटमैली भ रहल अछि…इ सब किछु हमरा रेणु क ललाट पर देखा रहल छल।
हम रेणु कए अलविदा कहलहुं, पत्नी बुज़ुर्ग कए आदर देबाक आदतन हुनकर पैर दिस बढ़लीह। रेणु हुनका ढुकबा स पहिने रोकि देलथि, जेब मे हाथ द किछु नोट निकाललथि आओर हिनकर हाथ मे थमा देलथि। लागल मानू ओ मौद्रिक आशीर्वाद क परंपरा क निरवाह करि रहल छलाह…. आओर फेर दूनू निकलि पड़लथि ओहि ‘लोक’.. आओर हम एहि लोक मे…। हम करवट लेलहुं त तकिया क नीचा स रेणु रचनावली क कवर प रेणु क हंसैत तस्वीर देखा गेल।
( 11 अप्रैल 1977, रात साढ़े नौ बजे, रेणु ओहि ‘लोक’ चल गेलाह, आब लतिका जी सेहो ओहि ठाम रहैत छथि )


text:
नेपालके उतरमे चिनके तिब्बत सँगे पूर्व, पछिम ,दक्छिन्मे भारत सँगे सिमाना जोरल एकटा भू-परिवेस्ठित देस चिए । जय मध्ये नेपाममे मध्य-पूर्विया थारूसबके मुख्य रहेबला ठामसब पर्सा, बारा, रौतहट , सर्लाही, मोहत्री, धनुसा, सिरहा, सप्तरी, उदयपुर, सुनसरी, मोरङ्ग, झापा जिल्लामे रहेते आबे छइ । पूर्व मेची से लेके पछिम नारायणी तक दक्छिन्मे भारतके सिमाना उतरमे नेपालके चुरे छेतर् तक मध्य-पूर्विया थारूसबके बस्ती छइ । नेपलाके ९०६९ वर्ग कि.मी. छेतर्मे थारुसब छइ । नेपलाके दक्छिन् दिसामे भेलहा छतर् समुन्दर् सतह से लगभग ५६ से ६०० मिटर छइ । नेपालके छेतर् फल अनुसार करिब १७ पर्तिसतमे १४ पर्तिसत थारुसब रहेछइ । सहरी छेतर्मे गाडीके सुबिधा भेलहा ठाम तक पुगेले ४-५ घन्टा लइरते जाइले या कोनो गाम पुगेले १५ मिनेट से ३ घन्टा तक लागे छइ ।
थारूसबके बस्तीमे पार्य: पार्थमिक से माध्यमिक विद्यलयसब छइ । ओत पुगेले गाम बाटे लइरते जाइले ५ - ७:३० मिनेट तक त कोनो गाम बाटे १५ मिनेट से ३० मिनेट तक लइर्ते परै छइ । तराइ छेतर् भेलाके कारण पार्य चारू काते समथर जमिनके कारन्से गाम घर सब लगे लगेमे छइ । उच्च माध्यमिक विद्यलय पुगेले १० मिनेट से २ घन्टा लइर्ते जा परे छइ या कोइ कोइ त कोठा लाके रहे छइ । वोहा कारनसे थारूसब कोनो ठाममे बेसी त कोनो ठाममे कम मातर्मे उचित सिक्छा हासिल कारेबला भेटल् ।
Copyright © 2022,


text: हुआ हिन (थाइलैंड)। पूर्वी एशियाई देश बिहार क नालंदा विश्वविद्यालय क पुनरद्धार करि एकरा फेर स शुरू करबाक प्रयासक समर्थन क प्रतिबद्धता व्यक्त केलक अछि । संगहि एकरा लेल कोष क व्यवस्था करब आ पूर्वी एशिया शिखर सदस्य देश क अन्य विश्वविद्यालय क संग सहयोग करबाक संकल्प लेलक अछि। भारत आ आसियान देश क शासनाध्यक्ष आ राष्ट्राध्यक्ष नालंदा विश्वविद्यालय कए एकटा गैर सरकारी, धर्म निरपेक्ष आ स्वशासी अंतरराष्ट्रीय संस्था क रूप मे पुनरद्धार करबा लेल समर्थन व्यक्त केलथि। आसियान देश क एहि ठाम आयोजित शिखर बैठक क बाद एहि मे भाग लेनिहार देश एकटा संयुक्त बयान मे कहलक, ‘एहि विश्वविद्यालय क स्वरूप अंतरराष्ट्रीय होयत, जाहि मे सबटा एशियाई देश क प्रतिभाशाली आ समर्पित विद्यार्थी शिक्षा हासिल करि सकताह। एहि ठाम छात्र सहिष्णुता आ सौहार्द जइसन गुण क विकास क लेल दार्शनिक, ऐतिहासिक आ आध्यात्मिक क शिक्षा हासिल करि सकताह। एहि देश क नेता नालंदा आ ईएएस देश क विशिष्ट केंद्र क संग सहयोग आ नेटवर्किंग कए बढ़ावा देताह। ओ सार्वजनिक आ निजी क्षेत्र क सहभागिता समेत विभिन्न स्रोत स कोष क सेहो व्यवस्था करताह। बयान मे एहि प्राचीन काल क प्रतिष्ठित विश्वविद्यालय क पुनत्र्थान क भारत सरकार क पहल क स्वागत कैल गेल अछि। बयान मे नालंदा क विकास क लेल गठित नालंदा मेंटर ग्रुप क सिफारिश आ ओकर योगदान की सराहना कैल गेल अछि।


text: दिल्ली मे जल्दीए एकटा आओर मैथिली नाटक होबय जा रहल अछि. दड़िमा के संजीव कुमार सं फोन पर बात भs रहल छल त ओ कहलाह जे संजय चौधरी जीक निमंत्रण छनि काल्हि सं रिहर्सल शुरू होएत. ई गप्प सुनतहिं हम तुरंत मिथिलांगन के संजय चौधरी जी के फोन लगएलहुं. हुनका सं गप्प मे पता लागल जे ओ काल्हि सं मैथिली नाटक 'किन्कर्तव्यविमुढ' के रिहर्सल शुरू करय जा रहल छथिन्ह. संजय जी कई साल सं रंगमंच सं जुड़ल छथिन्ह आओर कइटा नीक नाटक पेश कs चुकल छथिन्ह. पिछला साल हिनकर निर्देशन मे भेल उगना हाल्ट देखय लेल मिलल छल. संजय जी सोन मछरिया आओर नैका बनिजारा मे अपन निर्देशन प्रतिभा के लोहा मनबा चुकल छथिन्ह. एहि नाटकक आयोजन मिथिलांगन आओर मैथिली भोजपुरी अकादमीक ओर सं भs रहल अछि. 'किन्कर्तव्यविमुढ' के लेखक छथिन्ह रोहिणी रमन झाजी. संगीत द रहल छथिन्ह सुन्दरमजी . कुमार शैलेंद्रजी सेहो नाटक सं जुड़ल छथिन्ह. नाटक दिल्ली के द्वारका मे रामफल चौक के पास सीसीआरटी ऑडिटोरियम मे होएत. नाटक 29 मार्च क सांझ 6 बजे शुरू होएत. संजीव कुमार जी सेहो एकटा किरदार मे रहताह. एहि सं पहिने हुनकर अभिनय प्रतिभा ' उगना हाल्ट ' मे देखय के मिलल छल. बड़ नीक नाटक खेलय छथि.


text:
नवका- पुरनका लेख सर्च करु...
आब इकनॉमिस्ट मे नीतीश
बिहार के मुख्यमंत्री नीतीश कुमार के नाम दुनिया भर मे छाएल जा रहल अछि. बिल गेट्स... इकनॉमिक टाइम्स के बाद आब हिनकर गुणगान दुनिया के सभ सं सम्मानित पत्रिका मे सं एक इकनॉमिस्ट मे सेहो कएल गेल अछि. एहि पत्रिका मे कहल गेल अछि जे नीतीश कुमार के नेतृत्व मे बिहार नीक प्रगति कs रहल अछि. बिहार खूब आगां बढ़ि रहल अछि. नीतीश राज मे बिहार मे हर क्षेत्र मे बढ़िया काज भs रहल अछि. राज्य के चहुंमुखी विकास भs रहल अछि. पत्रिका मे बिहार के लs क दूटा लेख अछि एकटा डेवलपमेंट खंड मे ‘द बिहारी इनलाइटमेंट’ आओर दोसर “बिहार्स रिमार्केवल रिकॉवरी” सं ‘ऑन द मूव’ नाम सं अछि.
इकनॉमिस्टक कहनाय अछि जे कई तरहक परेशानी... बाढ़ि.... सूखा... अपहरण... हिंसा... नक्सली गतिविधि के बादहुं बिहार विकास कs रहल अछि. पत्रिका के अनुसार नीतीश कुमार सं पहिने लालू प्रसाद यादव जीक राज मे बिहार अराजकता के हालात मे चलि गेल छल. राज... शासन नाम के चीज नहि छल मुदा नीतीश कुमार के सुशासन के चलते राज्य मे अमन कायम भs रहल अछि. कानून-व्यवस्था कायम भs रहल अछि. लोक सभ सेहो राहत महसूस करि रहल छथिन्ह. लsदsक कहि सकय छी जे जेहि पत्रिका सभ मे भारत के खबर कहिओ- कहिओ छपैत अछि ओहि बड़का पत्रिका मे बिहार के नीक खबर छपल अछि. ई नीतीश जी के लेल सेहो नीक बात छनि.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
विचार
– प्रवीण नारायण चौधरी
#वाणीसूल_बीमारी
काफी समय अध्ययन सँ एक विशेष तरहक रोग केर पता चलल, एहि रोग केर नाम छी ‘वाणीसूल’। जेना सूलवाइह (डिसेन्ट्री) पेट के रोग छी तहिना निज भाषा छोड़ि आन भाषा अपनेनिहार मे वाणी बदलबाक कारण वाणीसूल नामक रोग होइत छैक। एहि रोग मे अपनहि वाणी सँ आत्मीयता समाप्तिक दोष मुख्य छैक।
वाणी अर्थात् आवाज लोकक मोनक भावना अनुरूप शाब्दिक अभिव्यक्ति थिकैक। शब्दक उच्चारण करैत अपन मोनक बात वाणीक रूप मे लोक व्यक्त करैत अछि। भाषा सेहो एहि अभिव्यक्तिक माध्यम केँ मानल जाइत छैक। मातृभाषा मनुष्यक भ्रूण निर्माण सँ विकास आ फेर जन्म सँ मरण धरि एक्के होइत छैक। जबरदस्ती दोसर भाषा केँ अपनेला सँ अपन मातृभाषा सँ दूराव देखेबाक ढोंग-नाटक आ बलजोरी करैत-करैत आखिरकार ई ‘वाणीसूल’ अर्थात् ‘आवाजक सूलवाइह’ बीमारी भऽ जाइत छैक जेकर कय रंगक लक्षण सब सेहो छैक, अपन असलियत सँ भगनाय, देखाबटी आ आडम्बर मे फँसनाय, झूठ-फरेब मे रहनाय, कुटिलता देखेनाय… आदि एहि बीमारीक स्पष्ट आ खतरनाक लक्षण सब थिकैक।
एहि तरहक रोगी हमरा-अहाँक संगहि आसपास अनेकों लोक मे सहजहि देखल जा सकैत अछि। सब सँ पहिने ई चेक करू जे अहाँक आत्मा केर समस्त मित्र जे चौजुगी संगे चलि रहल अछि, अर्थात् मोन आ बुद्धि संग समस्त ५ ज्ञानेन्द्रिय, ५ कर्मेन्द्रिय आ ५ प्राणेन्द्रिय – ई सत्रहो केर अनुकूल सहज भाषा अन्दरे-अन्दर बात करैछ से मातृभाषा थिक, आर तेकरा नुकेबाक या प्रयोग करय मे लाज करबाक, घर मे लोक सब केँ जानि-बुझि दोसर भाषा मे बजबाक व बाजय लेल प्रेरित करबाक – यैह ‘वाणीसूल’ रोग थिक। एहि रोग केर कारण मृत्यु भेल लोक केँ ‘मोक्ष’ प्राप्ति नहि भऽ सकैत छैक, कारण ओकर आत्मा व १७ सनातन मित्रक बीच ‘वाणीसूल’ रोग केर कारण ऐक्यता समाप्त भऽ गेल रहैत छैक, मरबाक समय ओकर मोन एहि इहलोक मे उलझल रहि जेबाक कारण ओकरा पुनः जन्म लेबय पड़ैत छैक।
तेँ, सदिखन अपन मातृभाषा यानि आत्मीय भाषा केँ उच्च सम्मान दैत अपन अन्तिम समय मे केवल परमपिता परमेश्वर मे सर्वाङ्ग-शरीर लीन रहैत मृत्यु प्राप्त करबाक चेष्टा आवश्यक छैक। संसारक सब उपलब्धि – अर्थ, धर्म, काम आ मोक्ष प्राप्तिक यैह सर्वोत्तम मार्ग थिक। मातृभाषा लोक केँ एहि लोक मे एकटा विशिष्ट पहिचान प्रदान करबाक संग-संग मोक्ष प्राप्ति धरिक एकमात्र सर्वोच्च साधन होइछ, एकरा प्रति तिरस्कारक भावना कथमपि नहि आबय देबाक चाही। अस्तु!
एहि तरहक रोग सँ निजात पेबाक लेल समय मे ई ज्ञान होयब आ वाणी शुद्धि करब परमावश्यक छैक। व्याकरण पढिकय वाणीक शुद्धीकरण आ शुद्ध मंत्रोच्चारक जहिना वातावरण आ प्रकृति मे अत्यन्त प्रभावकारी असरि देखैत आ सुनैत छी, विज्ञानहु जेकरा आब सिद्ध आ सत्यापित मानैत अछि, ठीक तहिना एहि रोग सँ मुक्ति लेल जन-जन मे जागरुकता बढेबाक जरूरत अछि।


text:
पटना। अपन लघुफिल्म रक्त तिलक स राष्ट्रीय स्तर पर पहचान बना लेनिहार फिल्मकार मनोज श्रीपतिक कहब अछि जे मैथिली मे एखनो तक कोनो फिल्मक निर्माण नहि भ सकल अछि। मैथिली फिल्मक नाम पर जे दर्शक कए देखाउल जा रहल अछि ओ कोनो नजरि स सिनेमाक परिभाषा स मेल नहि खाइत अछि। मैथिली एखनो सिनेमाक पटल पर अनुपस्थित अछि। श्रीपति पिछला रवि कए पटना मे इसमाद क संग विशेष गपशप मे कहला जे मैथिली फिल्म लेल गंभीर प्रयासक आवश्यकता अछि। ममता गावै गीत स शुरु भेल यात्रा आइ पूर्णत: भटकि चुकल अछि। मैथिली सिनेमाक नाम पर जे किछु सामने आबि रहल अछि ओ देख लाज होइत अछि। ओ कहला जे बिना सिनेमाक अध्ययन या प्रशिक्षण लेने या कोनो निर्देशक क सहायक भेने बिना आइ सीधा लोग मैथिली फिल्मक निर्देशन मे उतरि रहल अछि। श्रीपति कहला जे सिनेमाक मतलब केवल लाइट, कैमरा आ एक्शन नहि होइत अछि, ओहि मे कईटा पक्ष होइत अछि जे सोझा स देखाई नहि दैत छैक, मुदा ओकर बिना सिनेमा कोनो सिनेमा नहि भ सकैत अछि। ओ कहला जे सिनेमा त प्रकाश मेहरा क शब्द मे ओ भेल जे परदा पर देखाउल गेल झूठ तक अहां कए सच जेका लागै। अहां ओकरा सच मानि थोपरी बजाबी और आंखि स नोर टपकाबी। मैथिली सिनेमा मे बढैत भोजपुरी तडका कए आत्मघाती कहैत श्रीपति कहला जे भोजपुरी अपने मलियाली सिनेमा स प्रेरित भ चुकल अछि। एहन में मैथिली कए अपन स्वाद कए बना कए रखबाक चाही, मुदा दुखद अछि जे मैथिली आइ भोजपुरीक रंग मे रंगा रहल अछि। श्रीपति इ मानलथि जे मैथिली सिनेमाक बाजार महज 15 स 20 लाखक करीब अछि आ एतबा मे कोनो सिनेमा क निर्माण नहि भ सकैत अछि। तथापि मैथिली मे सिनेमा क निर्माण क प्रयास किछु स्तर पर भेल अछि आ किछु भ रहल अछि। श्रीपति कहला जे मैथिली क कलाकार असमिया या उडिया जेकां सहयोगी क भूमिका मे नहि छथि। असमिया या उडिया क कलाकार अपन तुलना मुंबईया या बंगाली कलाकार स नहि करैत छथि, मुदा मैथिली कलाकार फिल्म क सेट पर बोतलबंद पाइन तक मांग करैत छथि। महिला कलाकारक घोर अभाव अछि। सिनेमाक नाम पर तीन स पांच लाख टका मे बनि रहल निम्न स्तरक ड्रामा स सिनेमाक छवि प्रभावित भ रहल अछि। महिला कलाकार सब मे मैथिली क प्रति गलत समाद जा रहल अछि। श्रीपति कहला जे ओ एखन धरि कोनो मैथिली सिनेमाक योजना जमीन पर नहि अनलहुं अछि, मुदा एकटा कहानी पर काज चलि रहल अछि। महेंद्र मलंगिया ओकर संवाद लेखन क रहल छथि। बाढ पर आधारित एहि सिनेमा कए अगिला साल फ्लोर पर एबाक उम्मीद कैल जा सकैत अछि। श्रीपति कहला जे मैथिली मे कहानी क अभाव नहि अछि आ दर्शक क अभाव सेहो नहि अछि, अभाव अछि त बस गंभीर प्रयासक जे एखन धरि शायद नहि भ सकल अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
आरा : अंधविश्वासक चलते बिहारक भोजपुर जिला में एक परिवारक तीन गोटा के जान चैल गेल। यी घटना भोजपुर जिलाक कौशिक दुलारपुर गांवक अछि। तीनु के बीतल राइत ओही समय जहरीला सांप कटलक जखन ओ एकैह खाट पर सुतल छेलैथ तीनु। स्थानीय लोग सब तीनु केर हॉस्पिटल ल जेएबाक बदला झाड़-फूंक करैय बला ओझा केर पास ल गेलैथ और हुनक जान नैय बचा सकलैथ ओझा।.
पुलिस अधीक्षक अवकाश कुमार कहलैथ कि मृतक में राजेश यादव (45), हुनक बेटा विष्णु (10) और बेटी अंशु कुमारी (8) शामिल अछि। और पुलिस अधीक्षक बतौआला जे सांपक डसैय पर हुनक परिजन ओझा स झाड़-फूंक करेबाक लेल पड़ोसी राज्य उत्तर प्रदेशक बलिया केर अमवा गांव ल गेल छल, जत तीनु गोटे केर मौत भ गेल। ओ कहलैथ कि तीनु शव के पोस्टमार्टम भोजपुर जिला मुख्यालय आरा स्थित सदर अस्पताल में कराओल जा रहल अछि।


text:
हनुमान्-रावण संवाद
दोहा :
कपि देखि के दसानन हँसल कहल दुर्बाद।
सुत वध सुरति कयल पुनि उपजल हृदय बिषाद॥२०॥
भावार्थ:- हनुमान्जी केँ देखिकय रावण दुर्वचन कहैते खूबे हँसल। फेर पुत्र वध केर स्मरण करिते ओकर हृदय मे विषाद उत्पन्न भऽ गेल॥२०॥
चौपाई :
कहे लंकेश के तोँ बानर। उजाड़लें वन से बल छौ केकर॥
कि तोँ कान सुनल नाम मोरा। देखी बड़े अशंक शठ तोरा॥१॥
भावार्थ:- लंकापति रावण बाजल – रे वानर! तूँ के थिकेँ? केकर बल पर तूँ वन केँ उजाड़िकय नष्ट कय देलें? कि तूँ कहियो हमर नाम (यश) कान सँ नहि सुनलें? रे शठ! हम तोरा अत्यंत निःशंक देखि रहल छी॥१॥
मारलें निशिचर कुन अपराधा। कह शठ तोर न प्राण के बाधा॥
सुनू रावण ब्रह्मांड निकाया। पाय जिनक बल रचलक माया॥२॥
भावार्थ:- तूँ कोन अपराध सँ राक्षस सब केँ मारलें? रे मूर्ख! बता, कि तोरा प्राण जेबाक भय नहि छौक? (हनुमान्जी कहलखिन -) हे रावण! सुन, जिनकर बल पाबिकय माया संपूर्ण ब्रह्मांडों केर समूहक रचना करैत अछि,॥२॥
जिनके बल विरंचि हरि ईशा। पालथि सृजथि हरथि दसशीशा॥
जे बल शीश धरत सहसानन। अंडकोस समेत गिरि कानन॥३॥
भावार्थ:- जिनकर बल सँ हे दशशीश! ब्रह्मा, विष्णु, महेश (क्रमशः) सृष्टि केर सृजन, पालन और संहार करैत छथि, जिनकर बल सँ सहस्रमुख (फण) वला शेषजी पर्वत और वनसहित समस्त ब्रह्मांड केँ सिर पर धारण करैत छथि,॥३॥
धरय जे विविध देह सुरत्राता। तोरहि सन शठ सिखवथि दाता॥
हर केर दंड कठिन से भंजन। सेहो समेत नृप दल मद गंजन॥4॥
भावार्थ:- जे देवता लोकनिक रक्षा लेल नाना प्रकारक देह धारण करैत छथि आर जे तोरा जेहेन मूर्ख सब केँ शिक्षा दयवला छथि, जे शिवजीक कठोर धनुष केँ तोड़ि देलनि आर ताहि के संग राजा सभक समूह केर गर्व सेहो चूर्ण कय देलनि॥४॥
खर दूषण त्रिसिरा आर बाली। वधे सकल अतुलित बलसाली॥५॥
भावार्थ:- जे खर, दूषण, त्रिशिरा और बालि केँ मारि देलनि, जे सब के सब अतुलनीय बलवान् छल,॥५॥
दोहा :
जिनके बल लवलेश सँ जितलें चराचर झारि।
तिनके दूत हम जा करी हरि अनलें प्रिये नारि॥२१॥
भावार्थ:- जिनकर लेशमात्र बल सँ तूँ समस्त चराचर जगत् केँ जीत लेलें आर जिनकर प्रिय पत्नी केँ तूँ (चोरी सऽ) हरण कय केँ आनि लेलें, हम हुनकहि दूत छी॥२१॥
चौपाई :
जानी हम तोहर प्रभुताइ। सहसबाहु सँ पड़ल लड़ाइ॥
समर बालि सन कय जस पावा। सुनि कपि वचन बिहँसि बिहरावा॥१॥
भावार्थ:- हम तोहर प्रभुता केँ खूब जनैत छी, सहस्रबाहु सँ तोहर लड़ाई भेल छलौक आर बालि सँ युद्ध कयकेँ तूँ यश प्राप्त कएने छलें। हनुमान्जी केर (मार्मिक) वचन सुनिकय रावण हँसिकय बात टारि देलक॥१॥
खेलउँ फल प्रभु लागल भूख। कपि स्वभाव तेँ तोड़लउँ रूख॥
सभक देह परम प्रिय स्वामी। मारलक मोरा कुमारग गामी॥२॥
भावार्थ:- हे (राक्षसगणक) स्वामी, हमरा भूख लागल छल, (ताहि लेल) हम फल खेलहुँ और वानर स्वभाव केर कारण गाछ तोड़लहुँ। हे (निशाचरक) मालिक! देह सभक परम प्रिय छैक। कुमार्ग पर चलयवला (दुष्ट) राक्षस सब हमरा मारय लागल॥२॥
जे मोरा मारलक तेकरा हम मारल। ताहि पर तोहर पुत्र मोरा बान्हल॥
मोरा न किछु बान्हय के लाज। करय चाहि निज प्रभु केर काज॥३॥
भावार्थ:- तखन जे सब हमरा मारलक, हमहुँ ओकरे सब केँ मारलहुँ। ओहिपर तोहर बेटा हमरा बान्हि अनलक, (मुदा) हमरा बन्हाय जेबाक कोनो लाज नहि अचि। हम त अपन प्रभुक कार्य करय चाहैत छी॥३॥
विनती करी जोड़ि कर रावण। सुने मान तजि मोर सिखावन॥
देख तूँ अपन कुल के विचारि। भ्रम तजि भजे भगत भय हारि॥४॥
भावार्थ:- हे रावण! हम हाथ जोड़िकय तोरा सँ विनती करैत छी, तूँ अभिमान छोड़िकय हमर सीख सुने। तूँ अपन पवित्र कुल केर विचार कयकेँ देखे आर भ्रम केँ छोड़िकय भक्त भयहारी भगवान् केँ भजे॥४॥
जिनकर डरे कालो य डराय। जे सुर असुर चराचर खाय॥
तिनकर वैर किन्नहुँ नहि करे। हमरा कहने जानकी दे रे॥५॥
भावार्थ:- जे देवता, राक्षस और समस्त चराचर केँ खा जाइत अछि, से काल पर्यन्त जिनकर डर सँ अत्यन्त डरायल रहैछ, हुनका सँ कदापि वैर नहि करे आर हमर कहला सँ जानकीजी केँ दय दे॥५॥
दोहा :
प्रनतपाल रघुनायक करुणा सिंधु खरारि।
जेमें शरण प्रभु राखथुन तोर अपराध बिसारि॥२२॥
भावार्थ:- खर केर शत्रु श्री रघुनाथजी शरणागत केर रक्षक और दया केर समुद्र थिकाह। शरण गेलापर प्रभु तोहर अपराध बिसरिकय तोरा अपन शरण मे राखि लेथुन॥२२॥
चौपाई :
राम चरण पंकज हिय धरे। लंका अचल राज तूँ करे॥
ऋषि पुलस्ति यश विमल मयंक। ताहि शशि मे जुनि बने कलंक॥१॥
भावार्थ:- तूँ श्री रामजी केर चरण कमल केँ हृदय मे धारण करे और लंका केर अचल राज्य करे। ऋषि पुलस्त्यजी केर यश निर्मल चंद्रमा केर समान अछि। ओहि चंद्रमा मे तूँ कलंक नहि बने॥१॥
राम नाम बिनु बोल न सोहे। देख विचारि त्यागि मद मोहे॥
वस्त्र बिना नहि सोहे सुरारी। सब भूषन भूषित बड़ नारी॥२॥
भावार्थ:- राम नाम केर बिना वाणी शोभा नहि पबैत अछि, मद-मोह केँ छोड़, विचारिकय देख। हे देवता लोकनिक शत्रु! सब गहना सँ सजल रहितो सुन्दरी स्त्री पर्यन्त कपड़ा बिना (नंगटे) शोभा नहि पबैत अछि॥२॥
राम विमुख संपति प्रभुताइ। चलि गेल पाइ बिनु पाइ॥
सजल मूल जँ सरिता नाहीं। बरखा गेल तुरत सुखाहीं॥३॥
भावार्थ:- रामविमुख पुरुष केर संपत्ति और प्रभुता रहितो चलि जाइत अछि और ओकर पेनाय नहि पेनाय के समान अछि। जाहि नदीक मूल मे कोनो जलस्रोत नहि अछि (अर्थात् जेकरा केवल बरखा टा के आसरा अछि) ओ बरखा गेला पर तुरत सुझा जाइत अछि॥३॥
सुनु दसकंठ कही पैर रोपी। विमुख राम त्राता नहि कोपी॥
शंकर सहस विष्णु अज तोही। सकथि न राखि राम केर द्रोही॥४॥
भावार्थ:- हे रावण! सुने, हम प्रतिज्ञा कयकेँ कहैत छियौक जे रामविमुख केर रक्षा करयवला कियो नहि अछि। हजारों शंकर, विष्णु और ब्रह्मा सेहो श्री रामजी के संग द्रोह करयवला तोरा नहि बचा सकता॥४॥
दोहा :
मोहमूल बहु शूल प्रद त्यागे तम अभिमान।
भजे राम रघुनायक कृपा सिंधु भगवान॥२३॥
भावार्थ:- मोहे जेकर मूल छैक एहेन (अज्ञानजनित), बहुत पीड़ा देयवला, तमरूप अभिमान केर त्याग कय दे आर रघुकुल केर स्वामी, कृपा केर समुद्र भगवान् श्री रामचंद्रजी केर भजन करे॥२३॥
चौपाई :
यद्यपि कहे कपि अति हित वाणी। भगति विवेक विरति नीति सानी॥
बाजल विहँसि महा अभिमानी। भेटल मोरा कपि गुरु बड़ ज्ञानी॥१॥
भावार्थ:- यद्यपि हनुमान्जी भक्ति, ज्ञान, वैराग्य और नीति सँ सानल अत्यन्ते हित केर वाणी कहलखिन, तैयो ओ महान् अभिमानी रावण बहुते हँसिकय (व्यंग्य सँ) बाजल जे हमरा ई बंदर बड़ा ज्ञानी गुरु भेटल!॥१॥
मृत्यु निकट आयल दुष्ट तोरा। लगलें अधम सिखाबय मोरा॥
उलटा हेतहु कहथि हनुमान। मतिभ्रम तोर प्रकट हम जान॥२॥
भावार्थ:- रे दुष्ट! तोहर मृत्यु निकट आबि गेलौक अछि। अधम! हमरा शिक्षा देबय चललें हँ। हनुमान्जी कहलखिन – एकर उलटे हेतउ (अर्थात् मृत्यु तोहर निकट आबि गेलौक अछि, हमर नहि)। ई तोहर मतिभ्रम (बुद्धि केर फेर) छी, हम प्रत्यक्ष जानि लेलहुँ अछि॥२॥
सुनि कपि वचन बहुत खिसियान। बेग ने हरे एहि मूढ़ केर प्राण॥
सुनैत निशाचर मारय दौड़ल। सचिव सहित विभीषण आयल॥३॥
भावार्थ:- हनुमान्जी केर वचन सुनिकय ओ बहुते कुपित भऽ गेल। (और बाजल -) अरे! एहि मूर्ख केर प्राण तुरन्ते कियैक नहि हरि लैत छँ? सुनिते देरी राक्षस सब मारय दौड़ल आर ओहि समय मंत्री-सचिवक संग विभीषणजी ओतय पहुँचि गेलाह॥३॥
नवा शीश कय विनय बहुते। नीति विरोध न मारू दूते॥
आन दंड किछु करू गोसाँइ। सब कहलक मंत्र भल भाँइ॥४॥
भावार्थ:- ओ शीश झुका प्रणाम करैत बहुत विनय कयकेँ रावण सँ कहालनि जे दूत केँ मारबाक नहि चाही, ई नीति केर विरुद्ध अछि। हे गोसाँइ। कोनो दोसर दंड देल जाय। सब कियो कहलक – भाइ! ई सलाह उत्तम अछि॥४॥
सुनैत बिहँसि बाजल दसकंधर। अंग भंग कय पठा ई बंदर॥५॥
भावार्थ:- ई सुनिते रावण हँसिकय बाजल – ठीक छैक, बंदर केँ अंग-भंग कयकेँ वापस पठा देल जाय॥५॥


text:
हम आनन्द झा गाम:- मजरही, पोस्ट:-चिचरी कानूनगो, थाना:-राजनगर, जिला:-मधुबनी । हमर गाम में 2002 मे बिजली केर खम्बा लगला के बावजूद एखन तक बिजली नै लागल अछि। कतेको प्रयास केला के बावजूद हम सब एखन तक बिजली स वंचित छी। हालाँकि हमर गाम के आसपास सब गाम में विधुतीकरण भ चुकल अछि। जखन कि हमर गाम मधुबनी स लौकहा जाय वला मुख्य रोड पर राजनगर स 5 किलोमीटर दूर अछि। हमर गाम के बिच स 33000 वोल्ट 11000 वोल्ट के बिजली के तार गुजरल अछि। हमर ग्रामीण सब कतेक बेर अपना अपना तरह स प्रयास केलैन आ दलाल सब के बिच पैर कय कैइयेको हजार रुपया ठगा गेलथि। लेकिन एखन तक ई समस्या केर समाधान नै भेल। हम चाहै छी जे अहाँ अपन मैथिली जिन्दाबाद केर माध्यम सँ ई मुद्दा के उठाऊ ताकि बिजली विभाग तक ई बात पहुँच सकैय। धन्यवाद। आरो कोनो जानकारी चाही तऽ जरुर कहब।
पाठक केर चिट्ठी: बिजली विभाग तक बात पहुँचेबाक अनुरोध
पाठक केर चिट्ठी
मैथिली जिन्दाबाद केर अपील:
उपरोक्त पत्र पठेनिहार आनन्द झा केर बात पर मैथिली जिन्दाबाद सहित समस्त पाठक केर ध्यान जायब जरुरी अछि। एहेन समस्या आरो कतेक गाम मे देखाइत अछि। यदि हम सब मिलि जायब तऽ एहि लेल एक-दोसर केँ सहयोग करैत समुचित ज्ञापन दय विभाग केर ध्यानाकर्षण कय सकैत छी।


text:
विद्यापति मिथिला विकास समिति 18 दिसम्बर क़ मनायत विद्यापति पर्व समारोह
दिल्ली। 20 दिसम्बर। देश क राजधानी दिल्ली में मिथिला के नाम सs प्रसिद्ध विद्यापति नगर में 18 दिसम्बर 2016 के विद्यापति स्मृति पर्व समारोह मनाओल जैत एही के जानकारी आयोजनकर्ता श्री प्रणव कुमार झा के द्वारा देल गेल। प्रणव कहल कि मैथिल कलाकार के आलावा राजनीती क्षेत्रक' हस्ती सब के सेहो निमंत्रण देल गेल अछि। कार्यक्रम क' मुख्य अतिथि केंद्रीय मंत्री श्री गिरिराज सिंह ,के आलावा शकील अहमद , महाबल मिश्रा , प्रभात झा , मदन मोहन झा आर विनोद नारायण झा रहता। श्री झा कहला जे मिथिला के राजनीती में अहम योगदान देनिहार राजनेता के सेहो हकार देल गेल अछि। कार्यक्रम क' विशिष्ठ अतिथि के रूप में मिथिला सs श्री कृपानन्द झा "आजाद" , भावना झा , सुधांशु शेखर आ अन्य बहुत राश अतिथि के मंच सs समानित कैल जाइत। दर्शकक' मनोरंजनक' लेल संस्कृति कार्यक्रमक प्रस्तुति के लेल श्रीमती अंजू झा ( रंगीली भौजी ) , श्री माधव राइ , श्री प्रेमसागर झा , अंकिता झा , श्री धनिक लाल मंडल , श्री धीरज मिश्रा आर मंजरी झा संगैह मंच संचालन कs लेल श्री गंगाराम झा आर श्री सुनील मिश्रा "लड्डू" के मँगाओल गेल अछि।


text:
पटना। बॉलीवुड क इतिहास मे पहिल बेर बिहार मे कोनो फिल्म क प्रीमियर होएत। प्रकाश झा अपन फिल्म राजनीति क प्रीमियर पटना मे करताह। प्रकाश झा क फिल्म राजनीति मे कटरीना कैफ पहिल बेर बेहद सिंपल लुक मे नजर आबि रहल छथि। एहि फिल्म स प्रकाश झा कए काफी उम्मीद अछि।
sab shetra me vikas hewak chahi Bihar nitya nav etihas rachwak lel uttahul achhi
बिहारक मिथिला क्षेत्रकेँ युवा सभ दिनांक 3/01/21 कए मैथिली भाषाक अनिवार्य शिक्षा क लेल ट्वीटर ट्रेंड अभियान चलाओल गेल, जाहि...Read more
सर्वाधिकार सुरक्षित। इसमाद डॉट कॉम मे प्रकाशित सभटा रचना आ आर्काइवक सर्वाधिकार रचनाकार आ संग्रहकर्त्ता लग सुरक्षित अछि। रचना क अनुवाद आ पुन: प्रकाशन वा आर्काइव क उपयोग लेल इ-समाद डॉट कॉम प्रबंधन क अनुमति आवश्यक। प्रबंधक- छवि झा, संपादक- कुमुद सिंह, राजनीतिक संपादक- प्रीतिलता मल्लिक, समाचार संपादक- नीलू कुमारी। वेवसाइट क डिजाइन आ संचालन - जया झा।
हमरा स संपर्क: esamaad@gmail.com


text:
Ranbhumi बुधबार, चैत्र ०४, २०७७
महोत्तरी / जलेश्वर नगरपालिका, मिथिला माध्यमिकी परिक्रमा मेला ९उत्सव, जात्रा० के अवसरमे सार्वजनिक विदाके घोषणा केने अछि ।
जिल्ला सदरमुकामसेहो रहल जलेश्वर नगरपालिका आई ९बुधदिन० परिक्रमा मेलाक लेल सार्वजनिक बिदा घोषणा केने अछि । मिथिला माध्यमिकी यात्राके पाचम दिन आई राम–सीताके डोलासहितक यात्री रात्रिविश्रामक लेल जलेश्वर अएबाक क्रम भिन्सरेसँ शुरु भेल अछि । मिथिला माध्यमिकी परिक्रमा तराईके महान धार्मिकयात्रा आ लोक परम्परा रहलासँ उत्सव मनएबाक लेल सार्वजनिक बिदा घोषणा केने नगर कार्यपालिकाक कार्यालय जनाओने अछि । हजारौं नरनारी आ साधुसन्तसहित अप्पन नगरमे रामसीताक डोली आएल कहएत अतिथि स्वागत आ डोलाक दर्शनके लेल सार्वजनिक विदा देने प्रमुख प्रशासकीय अधिकृत रामुराज कडरिया बताओलन्हि ।
बितल शनिदिन धनुषाक ठेराकचुरीसँ शुरु भेल १५ दिनक मिथिला माध्यमिकी परिक्रमाक टोली चारिम दिन मटिहानी अएलाकबाद महोत्तरीक यात्रा प्रारम्भ भेल अछि । आब आई पाचम दिन जलेश्वरमे रात्रिविश्राम कऽ छठ्म दिन मडै, सातम दिन ध्रुवकुण्ड आ आठम दिन कञ्चनवनके बास पश्चात महोत्तरीक यात्रा करत ।


text:
लेख
– प्रवीण नारायण चौधरी
ऐतिहासिक-पौराणिक मिथिला वर्तमान समय दुइ सम्प्रभुतासम्पन्न राष्ट्र के हिस्सा बनि गेल अछि। केना? ठीक जेना बंगाल, पंजाब आ तमिल (सिलोन) केँ क्रमशः पूर्व, पश्चिम व दक्षिण मे अंग्रेज अलग-अलग देश निर्माण करैत विभाजित कय देलक, तहिना उत्तर मे मिथिला सहित भोजपुरा, अबध, गढ़वाल, बंगाल, सिक्किम आदि सँ जुड़ि रहल नेपाली सीमा केँ खन्डित कय केँ विभाजित कय देलक। बुझल होयत जे तत्कालीन भारत जे छोट-छोट रियासतक समूह वला सम्राज्य छल, जाहि पर लगभग ११वीं शताब्दी सँ विभिन्न आक्रान्ता द्वारा आक्रमण कय केँ जबरदस्ती अपन करक्षेत्र मे आनि सम्राज्य संचालनक सिलसिला शुरू भेल तेकरे अन्तिम चरण मे ब्रिटेनक राजपरिवारक आदेश पर अंग्रेजक आगमन व्यापारीक रूप मे होइत अन्ततः भारतीय सम्राज्य केँ सेहो अंग्रेज अपन उपनिवेश मे शामिल कय लेलक।
सर्वप्रथम वास्को डि गामा २० मई १४९८ ई. युरोप सँ भारत समुद्री मार्ग होइत आयल छल आ तेकर बादहि सँ भारत युरोपियन सभक लेल सब सँ बेसी आकर्षणक केन्द्र बनि गेल छल। मुख्यतया भारतक भोजन बनेबाक तौर-तरीका युरोपियन केँ बहुत पसिन पड़ल छलैक आर भोजन मे प्रयोग कयल जायवला मसाला के ट्रेडिंग मे मुख्य रुचि छलैक ओकरा सभक। २४ अगस्त १६०८ ई. सब सँ पहिल ब्रिटिश व्यापारीक खेप सुरत (भारत) के आसपास समुद्री मार्ग सँ प्रवेश कयलक। तेकर ७ साल बाद तत्कालिक ब्रिटिश राज परिवारक फरमान सँ पहिल कारखाना सुरत मे लगेबाक निर्णय भेल छलैक। पुनः दोसर कारखाना लगेबाक लेल विजयनगर राज परिवार द्वारा मसुलीपट्टनम मे लगेबाक मंजूरी भेटलैक। धीरे-धीरे ओ सब पूरे पूर्वी आ पश्चिमी तटवर्ती क्षेत्र मे अपन व्यापार विस्तार करैत कलकत्ता, मद्रास आ बम्बई मे अपन पैर पसारि लेलक। लगभग १४२ वर्ष धरि व्यापार करैत-करैत भारतक विभिन्न रियासत बीच आपसी तनाव आ मनमुटाव केर लाभ उठबैत अंग्रेज १७५० ई. सँ भारत के तत्कालीन परिस्थिति मे राजनीति मे रुचि लियए लागल। घर फूटे गँवार लूटे के तर्ज पर आखिरकार अंग्रेज भारतक विभिन्न रियासत धरि अपन पैठ बनाकय सब केँ अपन कोनो न कोनो हुकुमती फरमान सँ बान्हि लेलक। एहि तरहें भारत परतंत्र बनि गेल आ एहि बीच शुरू भेल अंग्रेजक अत्याचार जाहि लेल १८५७ ई. मे पहिल सिपाही विद्रोह आ फेर लगभग ९० वर्षक स्वाधीनता संग्राम उपरान्त १९४७ ई. मे भारत स्वतंत्र भेल। १८१४ ई. मे भारतक दरभंगा महाराज व तिरहुत (मिथिला क्षेत्रक) अन्य जमीन्दार सहित भारत-नेपालक सीमावर्ती क्षेत्रक अन्यान्य राजाक कोष व सैन्यबल के प्रयोग करैत गोरखा राजाक बढैत डेग (पूब मे सिक्किम धरि आ पश्चिम मे हिमाचल धरि) केँ रोकबाक लेल विभिन्न स्थान पर युद्धक मोर्चा खोलि गोरखा राजा केँ अपन सीमा मे रहबाक लेल मजबूर कयल गेल। संगहि काठमान्डू मे सेहो ब्रिटिश सरकार केर कैम्प प्रवेश कयलक लेकिन नेपालक राज परिवार सँ सत्ता अपना हाथ मे छीनि राणा शासन अंग्रेज संग मिलिकय भारत मे सैन्य संगठन मे सहयोगीक भूमिका निर्वाह करैत आखिरकार १८६०-६५ के बीच नेपाल-भारत के सीमा (डिमार्केशन) करबय मे सफल भ’ गेल।
एहि तरहें नेपालक पहाड़ी क्षेत्र के अतिरिक्त तराई भूभाग (मैदानी इलाका) मे किछु क्षेत्र नेपाल केँ धान फसल उपजेबाक वास्ते बुझू त अंग्रेज सरकार दान मे दय देलक, जाहि पर भारतीय क्षेत्रक राजा (जमीन्दार) लोकनि अंग्रेजक भय सँ कोनो खास जोर-जबरदस्ती नहि कयलनि आ मिथिला सहित सीमावर्ती सभ्यता-क्षेत्र केर विभाजन दुइ मुलुक मे भ’ गेल। एकरे सुगौली सन्धि कहल जाइत अछि। पुनः ई सन्धि भारत स्वतंत्र भेलाक बाद ३१ जुलाई १९५० केँ नेपालक काठमान्डू मे शान्ति आ मैत्री समझौता कय केँ पुरान सब सन्धि केँ मान्यता दैत आगामी समय सेहो द्विपक्षीय सम्बन्ध केँ मजबूत बनेबाक अवधारणा पर दिल्ली-काठमान्डू मे सहमति भेल। एतय सेहो मिथिला या अन्य कोनो क्षेत्रक लोकभावना आ भविष्य मे विरोध आदिक आकलन कएने बिना पूर्वक समझौता (सुगौली सन्धि) केँ मान्यता दय देलाक कारण आखिरकार मिथिला सेहो दुइ देशक हिस्सा बनय लेल बाध्य भ’ गेल।
एकर विरोध मिथिलावादक जनक डा. लक्ष्मण झा द्वारा ‘पाया तोड़ो आन्दोलन’ के रूप मे १९५१-५३ केर बीच मे कयल गेल जाहि पर आर गहींर अध्ययन-विश्लेषणक उपरान्ते सविस्तार किछु लिखि सकैत छी। लेकिन, स्वतंत्रता के तुरन्त बाद देशक भविष्य निर्माण मे सकारात्मक योगदान देबाक लेल ई सब आन्दोलन कोनो खास स्थान नहि बना सकल आ दिल्ली-काठमांडू के समझौताक बीच मिथिला सहित ओ सब मौलिक संस्कृति के लोक पिसा गेल जे दुइ देश मे बँटा गेल छल। निस्सन्देह एहि क्षेत्रक किछु मुंहगर लोक सब केँ पद-प्रतिष्ठा आ धन-दौलत केर लोभ मे काठमांडू-दिल्ली कीनि लेलक तेहनो किछु संकेत सब भेटि रहल अछि। लेकिन अन्ततोगत्वा बिना कोनो पैघ विद्रोहक मिथिला दुइ देशक भूगोल व सम्प्रभुता मे पड़ि अपन भूगोल आ सम्प्रभुता समाप्त कय लेलक। भारत मे बिहार-बिहारी आ नेपाल मे मधेश-मधेशी बनि अपन मिथिला-मैथिल केर पहिचान सँ वंचित रहि गेल।
एहि लेख के संग नेपाल व भारत मे भेल ओ ऐतिहासिक समझौता – शान्ति आ मैत्री समझौताक प्रतिलिपि राखि रहल छी। एकर अध्ययन सँ पता चलैत अछि जे ताहि दिन के परिस्थिति मे नेपालक शासक कोना हड़बड़ मे अपन देशक सीमा रक्षार्थ भारत के हर ओ बात मानि लेलनि जेकर आब खूब विरोध कयल जाइत अछि आ ‘असमान सन्धि’ कहिकय ‘समान सन्धि’ के वकालत कयल जाइत अछि। कनी गौर करूः
शांति तथा मित्रताक सन्धि
31 जुलाई 1950
भारत सरकार और नेपाल सरकार केर बीच शांति और मित्रताक सन्धि
काठमांडू,
31 जुलाई 1950
भारत सरकार और नेपाल सरकार, दुनू देशक बीच खुशी सँ मौजूद प्राचीन संबंध केँ मान्यता दैत; एहि संबंध केँ आर बेसी मजबूत करबाक और विकसित करबाक और दुनू देशक बीच शांति कायम रखबाक इच्छा रखैत; तेँ एक दोसराक संग शांति और मित्रताक सन्धि मे प्रवेश करबाक संकल्प लेल गेल अछि, आर एहि उद्देश्य लेल, निम्नलिखित व्यक्ति सब केँ पूर्णाधिकारीक रूप मे नियुक्त कयल गेल अछि, अर्थात्:
भारत सरकार
महामहिम श्री चंद्रेश्वर प्रसाद नारायण सिंह,
नेपाल मे भारतक राजदूत।
नेपाल सरकार
मोहन शमशेर जंग बहादुर राणा,
महाराजा, प्रधान मंत्री और नेपालक सर्वोच्च कमांडर-इन-चीफ,
जे एक-दोसरक साख केर जांच कयलनि आर नीक व उचित रूप मे पेलनि, ओ निम्नानुसार सहमत भेलाह अछि: –
अनुच्छेद 1
भारत सरकार और नेपाल सरकार के बीच चिरस्थायी शांति और मित्रता रहत। दुनू सरकार एक-दोसरक पूर्ण संप्रभुता, क्षेत्रीय अखंडता और स्वतंत्रता केँ स्वीकार करय लेल आर तेकरा सम्मान करबाक लेल परस्पर सहमत अछि।
अनुच्छेद 2
एतद्द्वारा दुनू सरकार कोनो पड़ोसी राज्यक संग केहनो गंभीर टकराव या गलतफहमीक बारे मे एक-दोसर केँ सूचित करबाक वचन दैत अछि, जाहि सँ दुनू सरकारक बीच विद्यमान मैत्रीपूर्ण संबंध मे कोनो उल्लंघन भ’ सकैत छैक।
अनुच्छेद 3
Artiele 1 मे निर्दिष्ट संबंध केँ स्थापित करय और बनाकय रखबाक लेल, दुनू सरकार एहेन कर्मचारी लोकनिक संग प्रतिनिधि लोकनिक माध्यम सँ एक-दोसराक साथ राजनयिक संबंध जारी रखबाक लेल सहमत अछि जे ओकर कार्य केँ उचित प्रदर्शनक लेल आवश्यक छैक। प्रतिनिधि और ओकर ओहेन कर्मचारी, जाहि पर सहमति भ’ सकैत अछि, एहेन राजनयिक विशेषाधिकार और उन्मुक्तिक आनंद उठेता जे परंपरागत रूप सँ अंतरराष्ट्रीय कानून द्वारा पारस्परिक आधार पर प्रदान कयल जाइत अछि: बशर्ते कि ओ कोनो मामला मे कोनो सरकारक संग राजनयिक संबंध राखयवला कोनो आन राज्यक स्थिति मे समान व्यक्ति केँ देल गेला सँ कम नहि होयत।
अनुच्छेद 4
दुनू सरकार कॉन्सल-जनरल, कॉन्सल, वाइस-कंसल्स और अन्य कॉन्सुलर एजेंट केँ नियुक्त करबाक लेल सहमत अछि, जे एक-दोसरक क्षेत्र मे कस्बा, बंदरगाह और अन्य स्थान मे निवास करत, जेना कि सहमति भ’ सकैत अछि। कौंसल-जनरल, कॉन्सल, वाइस-कंसल्स और कॉन्सुलर एजेंटों केँ हुनका लोकनिक नियुक्ति लेल निष्पादक या अन्य वैध प्राधिकरण प्रदान कयल जायत। यदि आवश्यक बुझल जायत त एहि तरहक एक्ज़ीक्यूटर या प्राधिकरण केँ ओहि देश द्वारा वापस लेल जा सकैत अछि जे एकरा जारी कयने छल। जतय कतहु संभव हो, वापसीक कारण केर उल्लेख कयल जायत। ऊपर वर्णित व्यक्ति पारस्परिक आधार पर ओहि सब अधिकार, विशेषाधिकार, छूट आर उन्मुक्तिक आनंद लेत जे कोनो आन राज्य केर संबंधित स्थितिक व्यक्ति सब केँ प्रदान कयल जाइत अछि।
अनुच्छेद 5
नेपाल सरकार नेपाल केर सुरक्षाक लेल आवश्यक हथियार, गोला-बारूद या युद्ध जेहेन सामग्री और उपकरण, भारत केर क्षेत्र सँ या ओहि के माध्यम सँ आयात करबाक लेल स्वतंत्र होयत। एहि व्यवस्था केँ प्रभावी करबाक प्रक्रिया दुनू सरकार केर परामर्श सँ कार्य करत।
अनुच्छेद 6
प्रत्येक सरकार, भारत और नेपाल केर बीच पड़ोसी मित्रताक प्रतीक मे, अपन क्षेत्र मे दोसरक नागरिक केँ, एहेन क्षेत्र केर औद्योगिक और आर्थिक विकास मे भागीदारीक संबंध मे और रियायत और अनुबंधक अनुदान केर संबंध मे एहि तरहक विकासक संबंध मे राष्ट्रीय उपचार देबाक वचन दैत अछि।
अनुच्छेद 7
भारत और नेपालक सरकार पारस्परिक आधार पर, एक देश के नागरिक केँ अन्य क्षेत्र मे निवास, संपत्ति के स्वामित्व, व्यापार और वाणिज्य मे भागीदारी, आंदोलन और अन्य विशेषाधिकार केर मामला मे एक समान प्रकृति आ समान विशेषाधिकार प्रदान करबाक लेल सहमत अछि।
अनुच्छेद 8
जहां धरि एतय निपटायल गेल मामलाक संबंध अछि, ई संधि: ब्रिटिश सरकार और नेपाल सरकार के बीच भारत दिशि सँ कयल गेल समस्त पैछला सन्धि, समझौता और अनुबंध केँ रद्द कय दैत अछि।
अनुच्छेद 9
ई सन्धि दुनू सरकारक हस्ताक्षर केर तारीख सँ लागू होयत।
अनुच्छेद 10
ई सन्धि ताबत धरि लागू रहत जाबत धरि एकरा कोनो पक्ष द्वारा एक वर्षक नोटिस दय कय समाप्त नहि कयल जाइत अछि।
जुलाई 1950 केर आजुक 31म दिन काठमांडू मे दुइ प्रति मे कयल गेल।
(हस्ताक्षरित)
चंद्रेश्वर प्रसाद नारायण सिंह
भारत सरकार के लेल।
(हस्ताक्षरित)
मोहन शमशेर जंग बहादुर रन,
नेपाल सरकार के लेल।


text:
साहित्य
– वाणी भारद्वाज
बेटीक मोनक व्यथा
‘हम कोन गाम के छी?’ महिला के सामने सरल आ जटिल प्रश्न. ओतय के जतय हमर वा ओतय के जतय हम विवाह क गेलहुँ, ओतहि के जतय जन्म के बाद लाड प्यार मे राखल गेल वा ओतय जतय बेसी उलहन भेटल, ओतहि के जतय मोनक बात बुझय लेल मात्र माँ काफी छल वा ओतहि के जतय मात्र अनकर बात बुझबाक छैक, ओतहि के जतय कनियो रुसला पर सब मनाबय लेल ठाढ वा ओतहि के जतय कियो रुसय नहि से ध्यान रखबाक छैक? आखिर महिला के घर असल मे कोन घरक? जतय जन्म भेलन्हि, लड़कपन बीतल, भावनात्मक लगाव सब सं बेसी जतय सं रहल, भाइ-बहिन, कका-काकी सं जुड़ल रहल, विवाह होइते तू आब आन घर केँ भऽ गेलें? किछुए दिन लेल आयल छँ पाहुन बनि क रहय. परिवार मे जे स्त्री केँ सबसे नजदीक माँ, ओहो बेटी सं दूरी बनेनाइ शुरु क दैत छथि. ओ माँ जे एक महिला होइतो बेटीक दर्द केँ अनसुना केनाइ शुरु कय दैत छथि. अपन घर सं उखरि क आन जगह गेला के दर्द एक माँ केँ सेहो धीरे-धीरे अनुभव केनाए कम करय लगैत छन्हि. बेटी लेल संवेदना कम होबय लगैत छन्हि. कि एतय समाज के डर होइत छैक? वा परिवार केर हित लेल एना कयल जाइत छैक? वा बेटा के पक्ष मे सोचि क लेल गेल निर्णय होइत अछि. बेटा एतेक प्रिय कि बेटी बेरक प्रसव पीडा बिसरि जाइत छैथ. एतेक निष्ठुरता? आब ओ घर तोहर अप्पन छौ, से कहल जाइत छैक. ओहि जगह फलागाम बाली कनिया, भौजी, काकी, दाइ एतबे नहि मरणोपरान्त ओ फलाँ गामबाली सं जानल जाइत छथि. आब कहू ओ गाम जतय के महिला होइ छथि, ओतहु कियो अप्पन नहि मानलकैन्ह. ओतहि जतह गेलीह ओतहु नहि अपलेनकैन्ह. ई सद्दह देखल जाइत अछि जे महिला के अपन अस्तित्वहीन जीवन जाहि मे हुनकर कोनो दोष नहि ई संवेदन विहिन समाज मे बहुत पैघ दंड भुगति रहल छैथ.